text:
NIKI CYIHISHE INYUMA Y’IBI?
Nkuko mubizi burya nta muntu uhitamo uko avuka naho yavukira uretse ko twese twisanze tugasanga tubayeho mu bizima turimo uyu munsi.
Nitwa Claude. Ndi umusore ukiri muto. Sinzi neza igihe navukiye kuko nabibajije mama kenshi akanga kubimbwira. Buri gihe uko nabimubazaga yambwiraga ko igihe kitari cyagera ko azaba abimbwira.
Nyamara uko iminsi yarushagaho kwiyongera nanjye nkagenda negera hejuru niko nabonaga mama nawe atangiye kujya ahinduka umunsi ku munsi. Buri gihe uko yageraga mu rugo avuye ku kazi kuko yari umuforomo (nurse) yazaga yahinduye isura akaza anyuka inabi akantuka akambwira ko ndi injiji ntazagira icyo nimarira kuko atankunda nagato. Ariko ibyo byose yabikoraga papa adahari kuko nawe yakunda kugera mu rugo bwije cyane kuko yari umushoferi (car driver).
Ndabyibuka igihe kimwe nubwo nari muto cyane, hari mu gitondo cya kare ngiye kujya ku ishuri nkuko bisanzwe aho nari ngeze mu mwaka wa 4 w’amashuri abanza. Icyo gihe nari maze kwambara impuzangano (uniform) nibwo nagiye mu cyumba twari dusanzwe dufatiramo amafunguro ngo mfate icyayi mbere y’uko njya ku masomo.
Icyo gihe papa we yari yabyutse kare kuko yagombaga kujyana boss we i Kigali. byumvikane ko nari murugo njye na mama gusa kandi nawe yiteguraga kujya ku kazi ke. Muri ako kanya yaraje ansanga ndangije gusuka icyayi n’umugati ku meza.
Yarandebye mbona umujinya urabyutse gusa sinabitindaho sinanabiha umwanya munini ahubwo ndabanza njya kuruhande ngo nsengere iryo funguro nansengere mama na papa ngo Imana ibane natwe uwo munsi.
Nyamara ibintu byaje guhinduka ubwo nari ntararangiza gusenga nagiye kumva nkumva bamwnnyeho ibase y’amazi akonje cyane, ahari yari avuye muri firigo. ubwo nahise mpagurukira hejuru kuko numvaga nsoje no gusenga ubwo ngiye kubona mbona ni mama uyamennyeho kandi yarakaye bidasanzwe nubwo nari naratangiye kubona ko yahindutse ariko nkagira ngo ubwo ni ko abantu bose bamera. Icyo gihe ntakindi twavuganye uretse ko yafashe wa mugati akawuhonyorera hasi ndetse na cya cyayi nacyo akinsuko arambwira ngo: sinkongere kukubona uri kunywa icyayi hano. kandi nturi bujye ku ishuri fata itorosho ukorope inzu yose kandi nsange watetse wanahiriye inka ubwatsi.”
Ubwo icyo gihe njye sinavugaga nibazaga ibiri kumbaho nkagira ngo ndi kurota kuko siniyumvishaga ko mama umbyara yankorera ibi bintu. Mama yahise ajya gufata ibyo ari bujyane ku kazi arambwira ngo ngaruke nsange watangiye gukoropa.
Nahise njya aho tubika ibikoresho by’isuku ngo ntangire gukoropa nubwo nabonaga ntari bukore iyo mirimo yose kuko inzu yari nini pe kandi ku myaka yanjye 10 numvaga binkomereye. Nariyemeje ndatangira mama nawe aragenda ansiga aho ngaho gusa ambwira amagambo yanteye kwibaza byinshi. Yararambwiye ati:” Dore ngo kirasa! Se ubu iyawe iyo ishobora ikavamo? Isyiiiiwe icyakora, njye nawe turaje duhangane.”
Numvise ubwoba bunyishe ntangira kwibaza ikosa nakoze ryatuma mama ambwira gutya maze ikiniga kiramfata gukoropa birananira. Hashize umwanya munini cyane nagiye kumva numva umuntu arakomonze umutima umvamo nti noneho ndapfuye aragarutse. Nihutuye gukingura nsanga ni Teta. Teta ni umwana twiganaga ndetse twari tunaturanye. Ubwo yahise ambaza ngo “bite Clau? ” nabuze icyo musubiza kuko no kuvuga sinabishoboraga.
Teta yongeye kundeba arambwira ati:” Claude………………….. Aha ni ho igice cya mbere kirangiriye (This is the first part of this story)
Ese wowe urabona ari iki cyihishe inyuma y’ibi?
Urabona se igice cya kabiri gikenewe?
Ngaho siga igitekerezo unasangize inshuti zawe iyi nkuru.
Writer NIZEYIMANA j d’Amour


c: text/html

text:
Muhoza Goreti w’imyaka 35 y’amavuko, yifuza gupfa iyo yumvise atangiye gusubiza amaso ku byamubayeho mu bwana bwe. Mu gihe cya Jenoside yakorewe abatutsi mu 1994, Muhoza yari afite imyaka 12 y’amavuko. Se umubyara na basaza be batanu, bishwe jenoside igitangira.
Icyo yihe ngo yabanaga n’umuryango we ku Gisenyi, ubu ni mu karere ka Rubavu mu Ntara y’Uburengerazuba. Igihe cyaje kugera bimukira mu cyahoze ari Gitarama, aho abahigwaga muri Jenoside benshi bari barimo kujya gushakira ubuhungiro.
Yibuka neza uburyo mu gihe cya Jenoside, Interahamwe zajyaga zibasanga aho bihishe zigatoranya abakobwa n’abagore, zikabasambanya ku ngufu, ibi nawe bikaba byaramubayeho. Muhoza ati: “Abagabo babiri bamfashe nari mbazi. Umwe yitwaga Kalisa, undi yitwa Rukarabankaba Alexandre… Nyuma bahise bahura n’abandi bagabo, babasaba ko babo bansambanya. Abo bagabo bigabanyijemo amatsinda abiri, maze barampiganirwa. Bakinnye amakarita, basezerana ko utsinda ari we uza kunsambanya mbere. Hari tariki 2 z’ukwezi kwa Gatandatu 1994 ubwo bansambanyaga, maze gusambanywa n’abagabo 15 mbura ubwenge, ibyakurikiyeho simbyibuka.”
Igiteye agahinda, ni uko gusambanywa n’abo bagabo bose, byamuviriyemo n’akaga k’uko yahise yanduzwa agakoko gatera SIDA. Uretse ibyo kandi, banamuteye inda yaje kuvukamo umwana w’umuhungu, uyu akaba iteka amubera urwibutso rw’akaga yahuye nako.
Nyuma yo kumenya ko bamuteye inda, yashatse gukuramo inda bitewe n’igitutu cy’umuryango we, ariko igihe kiza kugera yiyemeza gukomeza gutwita iyo nda ndetse akanayibyara. Nyina wa Muhoza ntiyari yorohewe n’ubuzima bubi umukobwa we yari abayemo, anabana n’ubwandu bw’agakoko gatera SIDA.
Nyuma yo kubyara, ku myaka ye 14 gusa y’amavuko, nyina yamuhatiye gushakana n’umugabo wo muri Kongo wari ukuze cyane kuko yari afite imyaka ibarirwa muri 60, uwo akaba ari nawe Muhoza yaje kubyarana nawe umwana wa kabiri.
Uburyo uwo mugabo we yamufataga nabi, byatumye batamarana igihe maze Muhoza aza kumucika agaruka mu Rwanda gutangira ubundi buzima bushya, hari mu mwaka w’1996. Nk’umukobwa muto wari umaze kubyara kabiri, atarigeze yiga kandi yarihebye, ubuzima bwe bwari inzira y’umusaraba.
Yaje gufata abana be abasigira nyirakuru, arangije ajya i Kigali gushaka akazi kugirango abashe kujya abona icyo abatungisha. Akigera mu mujyi wa Kigali, yahise abona akazi ko gukora imirimo yo mu rugo, aha ari naho yaje kumenyanira n’umusore nawe wakoraga akazi ko mu rugo.
Muhoza yaje kuba inshuti n’uwo muhungu, biza kugera ubwo bakundana cyane ariko ntiyigera amuhingukiriza ko abana n’ubwandu bw’agakoko gatera SIDA, kugeza ubwo yaje kumutera inda. Muhoza ati: "Nari mfite roho mbi, nari ntarakira ubuzima bubi bw’ahashize hanjye... Nashakaga kwanduza umugabo wese SIDA".
Uwo mukunzi wa Muhoza yaje kumutega amatwi amubwira ibye byose, undi ahitamo kumubabarira ndetse urukundo rwabo rurushaho gushinga imizi. Igihe cyaje kugera babyarana umwana w’umukobwa, uwo akaba yari abaye uwa gatatu kuri Muhoza. Muhoza Goreti ati: "Yanyitagaho cyane, rimwe na rimwe akansohokana tukajya gusangira, kandi urukundo rwacu rwarushijeho kugenda rukomera umunsi ku wundi"
Nyuma yo kubyara uwo mwana wa gatatu, Muhoza yasubiye kubana na nyina, gusa ku bw’amahirwe abana ntabwo bavukanye ubwandu bw’agakoko gatera SIDA. Uwo mukunzi we babyaranye umwana wa gatatu, yakomeje kumufasha, ariko akagira umutwaro ukomeye cyane w’uko abana be babiri bakuru bahoraga bamubaza impamvu afata imiti, ubundi bakamubaza aho Se ubabyara ari. Ibyo byose yakomeje kubigumana muri we, kugeza ubwo mu mwaka wa 2014, nyuma yo guhabwa ubufasha bw’isanamutima, yaje guhishurira abana be iby’inzira y’umusaraba yanyuzemo, abasobanurira ko bose ari abana be kandi bagomba gufatanya guharanira kuzagira ejo hazaza heza.
Ubu umwana w’imfura wa Muhoza, yiga mu mwaka wa gatandatu w’amashuri yisumbuye mu kigo cy’ubumenyingiro, aho yiga ibijyanye n’ubwubatsi. Umwana we wa kabiri yiga mu mwaka wa gatatu w’amashuri yisumbuye, mu gihe uwa gatatu we yiga mu mwaka wa mbere w’amashuri yisumbuye.
N’ubwo yahuye n’ubuzima bumusharirira, Muhoza avuga ko yabashije kurwana n’ibyo bibazo ubuzima bugakomeza, hanyuma umukunzi we babyaranye umwana wa gatatu bakaba baremeranyijwe gushyingiranwa mu mpera z’umwaka wa 2016.
Muhoza asanzwe aba mu karere ka Gicumbi ko mu Ntara y’Amajyaruguru, aho yabashije kwiyubaka, akaba acuruza ibitunguru n’ibirayi, aho ashobora gukorera amafaranga y’u Rwanda 50,000 ku munsi iyo byagenze neza. Uwo mukunzi we, na we yabashije kwiteza imbere kuko ubu asigaye ari umushoferi w’ikamyo.

robotstxt: allowed

filter: keep


text:
Guhera Adamu na Eva bacumura, urupfu rwa Yesu nirwo rwari impongano yo kubabarirwa ibyaha. Nta n’umwe, yaba mbere cyangwa nyuma y’igitambo cya Yesu ku musaraba, washoboraga gukizwa bitanyuze muri icyo gikorwa cyahinduye amateka y’isi. Urupfu rwa Yesu nirwo rwabaye impongano y’ibyaha ku bera bo mu Isezerano rya Kera n’abo mu Rishya.
Kuva mbere, agakiza gatangirwa mu kwizera. Kuva kera, abifuzaga agakiza bose bahindukiriraga ku Mana. Umwanditsi wa Zaburi yagize ati “hahirwa abamuhungiraho” (Zaburi 2:12). Itangiriro 15:6 ritubwira ko Aburahamu yizeraga Imana, kandi ibyo byonyine birahagije ngo Imana imubareho ugukiranuka (soma Abaroma 4:3-8). Ibitambo byo mu Isezerano rya Kera ntabwo byakuragaho ibyaha, nkuko Abaheburayo 10:1-10 habyerura. Ahubwo byashushanyaga umunsi Umwana w’Imana azamena amaraso ye ku musaraba kubw’ibyaha by’abantu.
Gusa icyahindutse uko imyaka yagiye yisunika, ni ubumenyi uwizera yabaga afite ku buntu bw’Imana. Impamvu nuko ibyo Imana isaba kwizerwa biba bihwanye n’ihishurirwa riba ryarahawe abo muri icyo gihe. Ibyo mu bumenyi bwa Bibiliya byitwa “ihishurwa ryiyongerana n’imyaka”. Adamu yizeye Isezerano Imana yatanze mu Itangiriro 3:15 ko urubyaro rw’umugore ruzanesha Satani. Adamu yarabyizeye, bigaragazwa n’izina yahaye Eva (Itangiriro 3:20) kandi n’Imana yerekana ko yemeye uko kwizera ubwo yabambikaga imyambaro y’impu (Itangiriro 3:21). Icyo gihe, iryo niryo hishurirwa ryonyine Adamu yari afite, ariko aryizera ryose n’umutima we wose.
Aburahamu we yizeye amasezerano n’ihishurirwa rishya Imana yamuhaye mw’Itangiriro 12 na 15. N’ubwo mbere ya Mose nta byanditswe byariho, abantu b’icyo gihe bagombaga kwizera ibyo Imana yahishuye. Mu gihe cy’isezerano rya Kera, abizera bacungurwaga no kwizera ko hari igihe Imana izabakiza kandi ikababarira burundu kamere y’icyaha. Twebwe b’ubu dushobora kureba inyuma tukibuka ko ku musaraba, Imana yatanze impongano y’ibyaha byacu (Yohana 3:16, Abaheburayo 9:28).
Uretse twebwe b’ubu se, abizeraga Imana mbere y’igitambo cyo ku musaraba n’umuzuko bo barangamiraga iki? Hari akanunu ko guhishurirwa ibyo Yesu yari kuzakorera ku musaraba kubw’ibyaha byabo? Agana ku musozo w’ubuzima bwe ku isi, “Yesu aherako yigisha abigishwa be ko akwiriye kujya i Yerusalemu, akababazwa uburyo bwinshi n’abakuru n’abatambyi bakuru n’abanditsi, akicwa, akazazurwa ku munsi wa gatatu” (Matayo 16:21). Abigishwa be babyakiriye bate? “Petero aramwihererana atangira kumuhana ati “Biragatsindwa Mwami, ibyo ntibizakubaho na hato.” (Matayo 16:22). Nubwo Petero n’abandi bigishwa ba Yesu batari bazi ukuri kose, babarwagaho agakiza kubera kwizera ko Imana hari umunsi izabakiza icyaha. Ntibari bazi uburyo bizakorwamo, kimwe na Adamu, Aburahamu, Mose cyangwa Dawidi, ariko bizeraga Imana.
Mu gihe cyacu dufite uguhishurirwa kwiyongereye kurusha ukw’ababagaho mbere yo kuzuka kwa Kristo; twavuga ko tuzi ukuri kuzuye. “Kera Imana yavuganiye na ba sogokuruza mu kanwa k’abahanuzi mu bihe byinshi no mu buryo bwinshi, naho muri iyi minsi y’imperuka yavuganiye natwe mu kanwa k’Umwana wayo, uwo yashyiriyeho kuba umuragwa wa byose ari we yaremesheje isi” (Abaheburayo 1:1-2). Agakiza kacu karacyashingiye ku gitambo cy’urupfu rwa Kristo; ukwizera kwacu nicyo cyonyine gisabwa ngo tubone ako gakiza, kandi ukwizera kwacu kuri ku Mana. Mu gihe cyacu, twizera dufite ihishurirwa ryiyongereyeho ry’uko Yesu yapfiriye ibyaha byacu, agahambwa, hanyuma akazuka ku munsi wa gatatu (1 Abakorinto 15:3-4).


text:
ISOMO RYA MBERE
Igitabo cy’Ibyakozwe n’Intumwa (Intu 13, 26-33)
Mu isengero ry’i Antiyokiya ho muri Pisidiya, Pawulo araterura ati 26« Bavandimwe, mwaba urubyaro rwa Abrahamu cyangwa se mwaba abatinya Imana, ijambo ry’umukiro ni mwe ryohererejwe. 27Koko rero, abaturage b’i Yeruzalemu n’abatware babo birengagije Yezu ; maze mu kumucira urubanza, barangiza batyo ibyo abahanuzi bavuze bisomwa kuri buri sabato. 28N’ubwo batabonye impamvu n’imwe yo kumwicisha, basabye Pilato ngo amwice. 29Bamaze kurangiza ibyari byaramwanditsweho byose, bamumanura ku musaraba maze bamushyira mu mva. 30Ariko Imana yamuzuye mu bapfuye, 31amara iminsi myinshi abonekera abari barazamukanye na we kuva muri Galileya kugera i Yeruzalemu, ari na bo bahamya babyo muri rubanda kugeza na n’ubu. 32Natwe rero turabamenyesha iyo Nkuru Nziza : iryo Sezerano Imana yagiranye n’abasekuruza bacu, 33yararidusohoreje twebwe abana babo, igihe yazuraga Yezu nk’uko byanditswe muri zaburi ya kabiri ngo ‘Uri umwana wanjye, nakwibyariye uyu munsi.’ »
ZABURI (Zab 2, 1.7bc, 8-9, 10-11)
Inyik/ Mana ihoraho, Umwana wawe wazutse naguheshe ikuzo !
Ni iki gituma amahanga asakabaka,
n’imiryango ikajujura ibitagira shinge ?
Uhoraho yarambwiye ati « Uri umwana wanjye,
Jyewe uyu munsi nakwibyariye !
« Binsabe maze nguhe amahanga, abe umunani wawe,
n’impera z’isi zibe ubukonde bwawe.
Uzabamenaguza inkoni y’icyuma,
ubajanjagure nk’urwabya rw’umubumbyi. »
None rero bami, nimwumvireho,
Namwe bacamanza b’isi, mwisubireho !
Nimukeze Uhoraho mumufitiye icyubahiro,
Mupfukamire umwana we mudagadwa.
IBANGONDIRIMBO RIBANZIRIZA IVANJILI (Yh 14, 6. 9)
Alleluya Alleluya.
Yezu, Mwana w’Imana, uri Inzira, n’Ukuri n’Ubugingo.
Uwakubonye aba yabonye na Data.
Alleluya.
IVANJILI
+ Yohani (Yh 14, 1-6)
Muri icyo gihe, Yezu agiye kuva kuri iyi si ngo asange Se, abwira abigishwa be ati 1«Ntimugakuke umutima. Nimwemere Imana nanjye munyemere. 2Mu nzu ya Data hari ibyicaro byinshi ; iya bitaba byo mba narabibabwiye. Ubu ngiye kubategurira umwanya.3Nimara kugenda nkabategurira umwanya, nzagaruka mbajyane hamwe nanjye, kugira ngo aho ndi, namwe abe ari ho muba. 4Aho ngiye murahazi n’inzira yaho murayizi. » 5Tomasi aramusubiza ati « Nyagasani, tube tutazi aho ugiye, ukabona ko twamenya inzira dute ? » 6Yezu aramusubiza ati « Ni jye Nzira, n’Ukuri n’Ubugingo. Nta we ugera kuri Data atanyuzeho. »


text:
Mugisha John wamenyekanye mu mikino ngororamubiri (Athletisme) mu kwiruka metero 400 na 800 wari usanzwe ukoresha abantu siporo muri Sitade Amahoro i Remera ubu yatangije irindi shami i Nyamirambo hafi y’aho bita kwa Mayaka mu nyubakozi y’aho bakunze kwita kwa “Apolo”.
Kuri uyu wa Gatandatu tariki ya 13 Gicurasi 2017 nibwo iyo nzu akoresherezamo siporo ngororangingo (Gym) yayitangije ku mugaragaro aho bamwe mu bamaze igihe bakorana na Mugisha batanze ubuhamya bw’icyo gukora siporo byabamariye.
Mugisha John yabwiye abanyamakuru ko mbere “Gym” ye yitwaga “Pace Fitness Club”, ariko kuko agomba kugendana n’ibigezweho no kuvugurura imikorere yayise “Smart Fitness Club” kuko ibintu byose bigomba gukorwa neza.
Mugisha yibukije ibiciro byo gukora siporo muri Smart Fitness Club, aho yavuze ko ku munsi umwe ari ukwishyura igihumbi na magana atanu (1,500Frs) ku muntu ufite akazi naho umunyeshuri ni igihumbi, ifatabuguzi ku kwezi ni ibihumbi cumi na bitanu, ariko iyo abantu baje ari itsinda bagabanyirizwa amafaranga.
Impamvu Mugisha yahisemo kwihangira imirimo
Mugisha yavuze ko Gym ye imaze imyaka irenga icumi, bityo nk’umuntu wahoze ari umukinnyi yatekereje icyo yakora kugira ngo nyuma yo guhagarika amarushanwa akomeze abe muri siporo, bityo ajya kwiga ibijyanye na “Gym” kuko yumvaga adashaka kuyivamo burundu.
Mugisha yakomeje avuga ko amafaranga yatangije ari ayo yizigamiraga ari umukinnyi wa APR ati “mbere nari umukinnyi wa APR narizigamiraga muri make nabonaga mpera kuri duke”.
Abakora siporo muri “Smart Fitness Club” baratanga ubuhamya
Shyaka Gakuba bita Jemajema ukorera siporo muri “Smart Fitness Club” akaba n’umutoza yavuze ko yatangiye kuyikoreramo muri 2009, akaba atangaza ko impamvu akora siporo ari uko ayikunda kuko ifasha umuntu gutekereza neza, umubiri uraruhuka, umuntu akagira ubuzima bwiza.
Gakuba yakomeje avuga ko mirongo ine ku ijana y’indwara abantu barwara zivurwa na siporo bityo ntawukwiye kuvuga ko abura umwanya wo kuyikora kuko iyo muganga yandikiye umurwayi kuyikora arabyubahiriza.
Assumpta we yavuze ko gukora siporo muri “Smart Fitness Club” byamugiriye akamaro gakomeye kuko yatangiye kuyikora afite ibiro 94, ariko aho aherukira ku munzani yapimaga ibiro 71. Uyu mubyeyi yakomeje avuga ko kera atakundaga siporo, ariko ubu yayikunze ku buryo ashobora guturuka mu Izindiro yiruka n’amaguru akagera ku Kimihurura.
Assumpta ngo yaje gukora siporo agamije kugabanya ibiro akaba yishimira ko iyo ntego yayigezeho ndetse ubu akaba asigaye ayikunda ati, “siporo yabaye ubuzima bwa buri munsi, sinshobora kureka gukora siporo ngomba gukora igituma umubiri wanjye urushaho kumera neza, ndasaba n’abandi babyeyi gukira umuco wo gukora siporo”.
Reba amafoto yafatiwe i Nyamirambo mu ishami rishya rya Smart Fitness Club


text:
ISOMO RYA MBERE
Igitabo cy’Umuhanuzi Nehemiya (Neh 8, 1-4a.5-6.8-10)
Hari mu mboneko z’ukwezi kwa karindwi, 1maze imbaga yongera gukoranira ku kibuga cy’imbere y’Irembo ry’Amazi, bose bashyize hamwe. Nuko babwira Ezira umwanditsi, ngo azane igitabo cy’Amategeko ya Musa, Uhoraho yari yarahaye Israheli. 2Ezira umuherezabitambo, azana igitabo cy’Amategeko imbere y’ikoraniro ryose. Kuri uwo munsi wa mbere w’ukwezi kwa karindwi hari hateraniye abagabo, abagore, mbese n’abandi bose baciye akenge. 3Nuko kuva mu museke kugeza ku manywa y’ihangu, Ezira asomera icyo gitabo aho ku karubanda imbere y’Irembo ry’Amazi, hateraniye abagabo, abagore, mbese n’abandi bose baciye akenge. Imbaga yose yari yitonze, bateze amatwi igitabo cy’Amategeko. 4aUmwanditsi Ezira yari ahagaze ahantu hirengeye bari bamuteguriye bakoresheje ibiti. 5Ezira abumbura igitabo bose bamureba, kuko aho yari ahagaze yabasumbaga uko bangana, maze akimara kukibumbura imbaga yose irahaguruka. 6Ezira abanza gushimira Uhoraho, Imana y’Igihangange, maze imbaga na yo ishyira amaboko ejuru, bose bakikiriza icyarimwe bati “Amen ! Amen !” Nuko barunama bapfukamira Uhoraho, bubitse uruhanga ku butaka. 8Ibyo Ezira yamaraga gusoma mu gitabo cy’Amategeko y’Imana, yabihinduraga mu rurimi rwa bose kandi akabibasobanurira, maze bakabyumva.
9Nuko (Nehemiya, Umunyacyubahiro,) Ezira umuherezabitambo n’umwanditsi, hamwe n’Abalevi basobanuriraga rubanda, babwira imbaga bati “Uyu munsi weguriwe Uhoraho Imana yanyu ! Mwigira agahinda nk’aho mwapfushije kandi mwirira !” Koko kandi imbaga yari yamaze kumva ayo magambo, maze bose baraturika bararira. 10Ezira arongera arababwira ati “Nimugende murye inyama z’amatungo y’imishishe, munywe n’inzoga ziryohereye kandi musangire n’abatagize icyo bategura ; kuko uyu munsi weguriwe Nyagasani. Ntimugire agahinda, kuko ibyishimo by’Uhoraho ari byo buhungiro bwanyu.”
ZABURI (Zab 19 (18), 8, 9, 10, 15)
Inyik/Ibyishimo by’Uhoraho ni byo buhungiro bwacu.
Itegeko ry’Uhoraho ni indakemwa,
rikaramira umutima.
Amabwiriza y’Uhoraho ni amanyakuri,
abacisha make akabungura ubwenge.
Amateka y’Uhoraho araboneye,
akanezereza umutima;
amategeko y’Uhoraho ni uruhehemure,
akamurikira umuntu.
Igitinyiro cy’Uhoraho kiraboneye,
kigahoraho iteka ryose.
Ibyo Uhoraho yemeje ni amanyakuri,
byose biba bitunganye.
Amagambo mvuga n’ibyo umutima wanjye uzirikana,
nibijye bikunogera, wowe Uhoraho,
Rutare nisunga n’umurengezi wanjye !
ISOMO RYA KABIRI
Ibaruwa ya mbere Mutagatifu Pawulo Intumwa
yandikiye Abanyakorinti ( 1Kor 12, 12-30)
Bavandimwe, 12mu by’ukuri umubiri ni umwe kandi ugizwe n’ingingo nyinshi ; ariko izo ngingo zose n’ubwo ari nyinshi zigize umubiri umwe : ni ko bimeze no kuri Kristu. 13Twese twabatirijwe muri Roho umwe ngo tube umubiri umwe. Twaba Abayahudi cyangwa Abagereki, twaba abacakara cyangwa abigenga, twese twuhiwe Roho umwe. 14Koko rero umubiri ntugizwe n’urugingo rumwe gusa, ahubwo ugizwe na nyinshi. 15Niba ikirenge kivuze kiti “Niba ntari ikiganza nta ho mpuriye n’umubiri”, byakibuza kuba urugingo rw’umubiri ? 16Niba ugutwi kuvuze kuti “Ubwo ntari ijisho nta ho mpuriye n’umubiri”, byakubuza kuba urugingo rw’umubiri ? 17Niba umubiri wose ubaye ijisho, kumva byaherera he ? Niba byose bibaye ugutwi, uguhumurirwa kwaherera he? 18Noneho rero Imana yagennye umwanya wa buri rugingo mu mubiri uko yabyishakiye. 19Yabaye byose byarabaye urugingo rumwe, umubiri wari kuba he ? 20Ingingo rero ni nyinshi, ariko umubiri ukaba umwe.
21Ijisho ntirishobora kubwira ikiganza ngo “Singukeneye”, n’umutwe ngo ubwire ibirenge uti “Simbakeneye”. 22Byongeye kandi n’ingingo zisa nk’aho ari nta ntege na zo ziba ngombwa, 23ndetse n’izo dukeka ko zisuzuguritse ni zo twubaha cyane, maze izirusha izindi gutera isoni tukarushaho kuzubahiriza. 24Naho ingingo zacu ntizijya ziduhangayika. Cyakora Imana yateye umubiri ku buryo buha icyubahiro ingingo zari zitacyifitemo, 25ari ukugira ngo umubiri utibyaramo amakimbirane, ahubwo ingingo zose zibe magirirane. 26Niba hari urugingo rubabaye, izindi zose zisangira ako kababaro ; niba hari urugingo rumerewe neza, izindi na zo zirishima.
27Namwe rero muri umubiri umwe ari wo Kristu, kandi mukaba ingingo ze buri muntu ku giti cye. 28Bityo rero abo Imana yashyizeho muri Kiliziya, aba mbere ni intumwa, aba kabiri ni abahanuzi, aba gatatu ni abigisha. Hanyuma ikurikizaho abakora ibitangaza ; abafite ingabire yo gukiza abarwayi, iyo gutabarana, iyo kuyobora n’iyo kuvuga mu ndimi. 29Mbese bose ni intumwa ? Bose se ni abahanuzi ? Cyangwa ni abigisha ? Mbese bose bakora ibitangaza ? 30Cyangwa bafite ingabire yo gukiza ? Bose se bavuga mu ndimi ? Cyangwa bose bazi kuzisobanura ?
IBANGONDIRIMBO RIBANZIRIZA IVANJILI (Lk 4, 18)
Alleluya Alleluya.
Nyagasani yohereje Yezu Umugaragu we,
kugeza Inkuru Nziza ku bakene,
no gutangariza imbohe ko zibohowe.
Alleluya.
IVANJILI
+ Luka (Lk 1, 1-4 ; 4, 14-21)
1,1Ubwo benshi batangiye kwandika barondora ibyabaye muri twe, 2mbese nk’uko twabigejejweho n’ababyiboneye kuva mu ntangiriro, ari na bo bari bashinzwe kwamamaza ijambo ry’Imana, 3nanjye maze kubaririza neza uko byagenze kuva bigitangira, niyemeje, nyakubahwa Tewofili, kukwandikira ayo mateka nyakurikiranyije, 4ngo umenye nyakuri ukuntu inyigisho washyikirijwe zihamye.
4,14Nuko Yezu asubira mu Galileya yuzuye ububasha bwa Roho Mutagatifu, aba ikirangirire mu gihugu cyose. 15Yigishirizaga mu masengero yabo, maze bose bakamushima. 16Hanyuma ajya i Nazareti aho yari yararerewe, maze nk’uko yabimenyereye yinjira mu isengero ku munsi w’isabato ; nuko arahaguruka ngo asome Ibyanditswe bitagatifu. 17Bamuhereza igitabo cy’umuhanuzi Izayi, arakibumbura abona ahanditse ngo
18 “Roho wa Nyagasani arantwikiriye,
kuko yantoye akansiga amavuta,
agira ngo ngeze Inkuru Nziza ku bakene,
ntangarize imbohe ko zibohowe,
n’impumyi ko zihumutse, n’abapfukiranwaga ko babohowe,
19kandi namamaze umwaka w’impuhwe za Nyagasani.”
20Yezu abumba igitabo, agisubiza umuhereza maze aricara. Mu isengero bose bari bamuhanze amaso. 21Nuko atangira kubabwira ati “Ibiri mu isomo mumaze kumva, mumenye ko byujujwe uyu munsi.”


text:
Habyarimana yavuze ko yifuza ko imbaga y’Abanyarwanda yazatanga ibitekerezo byayo kandi bikakirwa. Icyo abantu bumvise muri iyo mbwirwaruhame ni uko inzira igana demokarasi ishingiye ku mashyaka menshi yashobora kuba igiye gutangira mu Rwanda.
Ku wa 1 Nzeri 1990, iyo Komisiyo yagiyeho iyobowe na Édouard Karemera, bahimbye ‘Rukusanya’ kubera inshingano komisiyo yari ihawe yo kwegeranya cyangwa ‘gukusanya’ ibitekerezo. Ibitekerezo byakiriwe n’iyo komisiyo ni byo byabyaye imbanzirizamushinga y’Itegeko Nshinga ryo muri Kamena 1991 n’Itegeko ryemera amashyaka menshi.
Mu gihe Perezida Habyarimana yashyiragaho iyo Komisiyo, uwo munsi nibwo Abanyarwanda 33 bandikiye ‘Rukusanya’ bagaragaza ko bashaka ko ibintu bihinduka muri politiki y’u Rwanda. Urebye neza, si ‘Rukusanya’ bandikiye ni Habyarimana kuko ari we wari nyiri ububasha.
Abasinye iyo nyandiko ni aba bakurikira: Bisalinkumi Ezéchiel, Dusabyinema Révocat, Funga François, Gasimba François-Xavier, Gatwa Tarcisse, Hitimana Déogratias, Kambanda Jean, Kameya André, Kanyabugoyi Fidele, Karemera Gaspard, Kayibanda Hildebrand, Mbugulize Ephrem, Mugesera Antoine, Musabyimana Tatien, Musare Faustin na Mutagwera Frédéric.
Abandi bari Ntagwirumugara Egide, Ntazinda Charles, Nyagahima Faustin, Nzeyimana Ambroise, Ransoni Philbert, Rugenera Marc, Rugwizangoga Théoneste, Rutikanga Canisius, Rwambonera Evergiste, Sendashonga Seth, Seruvumba Anastase, Sibomana André, Simburudali Theodore, Twagiramungu Faustin, Twagirayezu Joseph na Ayirwanda Jean.
Abasinye iyi nyandiko hafi ya bose bavuye muri MRND bajya mu yandi mashyaka ndetse bayabamo abayobozi. Uretse bamwe bahindutse bagasanga MRND mu gihe cyo gukora Jenoside, hari abatari bake bafatanyije na FPR-Inkotanyi mu rugamba rwo kubohora igihugu ndetse bamwe baricwa.
Inzira y’ibibazo by’inzitane
Aba bagabo 33 bashyize ibyifuzo byabo mu ngingo icyenda. Mu ngingo ya munani basabye “Kwemerera abaturage gushyiraho amashyirahamwe ya politiki n’ayo kurengera abakozi bashatse yose, uretse ayaba avangura amoko, uturere n’amadini”.
Mu mwanzuro w’iyo nyandiko bagaragaje impungenge, bati “Tuzi neza ko hazagomba ubushake n’ubwitange bwinshi kugira ngo demokarasi yiyongere kandi ishinge imizi mu gihugu cyacu, kuko hatazabura abazagerageza kuyitambamira kubera inyungu zabo bwite.”
Ibyo uko hazaba kudahinduka kwa MRND na politiki yayo, FPR yari yarabibonye. Nyuma yo gutangira kw’amashyaka menshi icyo cyifuzo cyaheze mu kwifuza guza. Ariko no mubyavuye mu iperereza twakomojeho, harimo ibimenyetso by’ibihe bibi byari imbere.
Urebye ibyo MRND yabazaga mu iperereza ryayo mucyo bise ‘Aggiornamento’ byerekana ko guhinduka kwabo byari kure nk’ukwezi. Nko kubijyanye n’ubumwe bw’Abanyarwanda, nta cyerekanaga ko babonaga u Rwanda nk’igihugu ahubwo bakibonagamo amoko n’uturere.
Umunyarwanda n’umunyarwandakazi ubyiruka ubu kumubwira ibyaberaga mu Rwanda mbere ya Jenoside yakorewe Abatutsi, kubyemera bigomba kuba bimurushya. Biranashoboka ko ubivuga aterekanye ibimenyetso bamuhindura umusazi.
Ivangurabwoko mu burezi n’akazi
Repubulika ya mbere n’iya kabiri zashyize imbere ikintu bise iringaniza. Izo Repubulika zombi, zafashe uburyo abakoloni bakoresheje bwo gutonesha bamwe mu banyarwanda bugapyinagaza abandi zibugira inkingi y’ubutegetsi. Mu gihe cy’ubukoloni igice kimwe cy’abanyarwanda mu bo bitaga Abatutsi, baratoneshejwe ari mu guhabwa amashuri ndetse no mu butegetsi, mu gihe abiswe Abahutu n’Abatwa bahezwaga ku buryo bugaragara.
Urugero ni ivangurabwoko (racial discrimination) ryakorwaga n’abakoloni bafatanyije n’abamisiyoneri. Mu nyandiko ya Prof. Gamaliel Mbonimana yo mu 1998, yerekana uburyo iryo vangura ryakorwaga. Nafashe ingero nke ry’ibyakozwe muri iryo vangura mu mashuli.
Mu mwaka wa 1924 ubwo Musenyeri Leon Classe yandikiye Abapadiri b’i Kigali “bagomba kwita ku mashuli y’Abatutsi kurusha ay’Abahutu”. Mu mwaka ukurikiyeho wa 1925 Mgr Classe yarenze i Kigali yandikira ibarwa abapadiri bose bo mu Rwanda abategeka kwita ku mashuli y’Abatutsi. Iyo politiki y’ivangura yashimangiwe n’igisonga cya Mgr. Classe, Padiri Laurent Déprimoz, waje kuba umushumba wa Vikariyati y’u Rwanda.
Inyandiko ya Prof. Mbonimana yerekana ko hari paruwasi zabyitabiriye cyane kurusha izindi, arizo Kigali, Kansi, Save, Mibirizi na Zaza. Muri izo paruwasi, “bagiraga n’umwaka wa mbere w’Abahutu, bakagira n’uwa mbere w’Abatutsi , kandi hamwe na hamwe Abatutsi bagahabwa inyigisho zisumbye iz’Abahutu.”
Prof. Gamaliel nawe yemeza ko nyuma y’ubwigenge iryo vangura ryakorewe Abatutsi. Akanongeraho ngo: “Binumvikane ko no mu gihe cy’Ubukoloni atari Abatutsi bose batoneshwaga.” Binabaye ari na byo ko Abatutsi bose batoneshejwe n’abakoloni ku nyungu zabo, ntabwo leta y’Abanyarwanda yari gukoresha ubwenge bw’abayirimo kwigana imikorere y’abakoloni.
Bigeze igihe cya Repubulika ya kabiri, icyo cyo gupyinagaza hashingiwe ku bwoko byaragutse bifata n’akarere, biba politiki y’igihugu ifite n’inzego zibikurikirana. Umututsi yakomeje gupyinagazwa hiyongeraho n’uturere twari twaratoneshejwe mu gihe cy’ubutegetsi bwa Repubulika ya mbere.
Muri rya perereza ryakozwe na MRND mu 1990, abangana 68.4% by’abantu babajijwe bavuze ko bashyigikiye politiki y’iringaniza mu gutanga imyanya mu kazi, abatayishyigikiye baba 28% mu gihe abifashe ari 3.6%.
Iryo perereza kandi ryerekana ko 68.6% by’ababajijwe bavuze ko bashyigikiye politiki y’iringaniza mu gutanga imyanya mu mashuri, abatayishyigikiye baba 29.4%, abifashe ari 2%.
Mu myanzuro yatanzwe n’abakoze ubushakashatsi, hari abifuje ko iyo politiki y’iringaniza mu mashuri no gutanga akazi yavaho “hagakurikizwa ubwenge n’ubushobozi. Banerekanye ko n’abatayishyigikiye atari bake.
Ibyo abo bitwa bake bifuzaga, ni nabyo FPR-Inkotanyi yashyize imbere kuva yabaho kugeza ubu. Ni nabyo Repubulika ya mbere n’iya kabiri zagombaga gukoresha zitagiye kwigira kuri politiki mbi ‘bateranye ubategeke’ y’abakoloni b’Ababiligi bakoresheje mu nyungu zabo. Politiki yadindije u Rwanda ku buryo kuzanzamuuka byakeneye imbaraga nyinshi.
Isaranganywa ry’inguzanyo za banki
Ubutegetsi bwa MRND bwari bwarimitse politiki yo gutanga inguzanyo za banki no gukwirakwiza imishinga hashingiwe ku ivangura ry’akarere n’ubwoko. Ibyo bikagaragazwa n’uko ari kimwe mu bibazo byabajijwe mu iperereza bakoze nk’inzira yo gushaka kwivugurura.
Iryo vangura ntibaryise ‘iringaniza’ nk’ibyo mu mashuri no gutanga akazi, ahubwo baryita ‘Isaranganywa rikorwa mu gutanga inguzanyo mu mabanki”. Dore uko ababajijwe bashyigikiye isaranganywa ry’inguzanyo za banki mu rwego rw’imyuga: Abahinzi-borozi 57.3%; abanyeshuri 46%; abarimu 67.8%; abakozi ba Leta 51.9%; abakozi bo mu bigo byigenga 68%; abanyapolitiki 49.2%; abikorera ku giti cyabo 58.3%; abanyamadini 60% n’abasirikare 72%. Abifashe kuri iki kibazo bendaga kungana n’abatabishyigikiye.
Ukurikije ibyavuye muri iryo perereza, ubona ibintu bibiri: Icya mbere ni uko abanyarwanda bari baramunzwe n’ingengabitekerezo y’ivangura cyangwa bari bafite ubujiji bukabije. Icya kabiri ni uko bari barabonye iryo “saranganywa” rigera kuri bamwe rigasiba abandi, ababajijwe bararishyigikiye batekereza ko na bo amaherezo ryazabagereho.
Igitangaje ni uko abanyapolitiki babaye aba nyuma mu gushyigikira iryo “saranganya”, mu gihe mu bindi byose birimo ivangura babaga aba mbere kimwe n’abasirikare. Ikikubwira ko inguzanyo za banki zari mu ngengabitekerezo yishe u Rwanda, ni uko Jenoside yakorewe Abatutsi itegurwa guha cyangwa kwima abanyarwanda inguzanyo za banki.
Itegeko rya kane mu mategeko ikinyamakuru Kangura yise ay’Abahutu iby’inguzanyo za banki byarimo. Iryo tegeko rivuga ko bimwe mu bigira umuhutu umugambanyi ari “Kuguza cyangwa kuguriza amafaranga Umututsi; Gukora ibikorwa bifasha Abatutsi (kubaha impushya zo gutumiza ibintu mu mahanga, kubaha inguzanyo z’amabanki, kubaha ibibanza byo kubakamo, kubaha amasoko n’ibindi...”
Uko kuvangura abahabwa n’abadahabwa inguzanyo za banki, bivugwa ko biri mu byahombyaga amabanki na za Koperative mu Rwanda kubera guha inguzanyo abatabikwiye kubera ubwironde. Bimwe mu bigo by’ubucuruzi byahombejwe n’iyo politiki mbi ni Koperative TRAFIPRO (Travail, Fidélité et Progrès) na Caisse d’Epargnes du Rwanda. Mubabajijwe mu iperereza bakagaya iby’ivangura mu gutanga inguzanyo mu mabanki, bavuze ko “umuntu aguriza ufite ubushobozi bwo kwishyura”.
Umuco w’ubuhake
Kimwe mu bintu byakoreshejwe n’abateguye Jenoside yakorewe Abatutsi mu Rwanda gushishikariza abantu kwitabira gukora icyo cyaha ndengakamere, byari ugukumira Abatutsi ngo batazagarura ubuhake bwaciwe n’Abahutu. Ibyo byavuzwe n’abanyapolitiki bicyo gihe, bihereye ku gihe cya Kayibanda kugeza kuri Habyarimana.
Hari indirimbo ya Bikindi Simon yise “Twasezereye” yaciye ibintu guhera mu mwaka w’1987 u Rwanda rwizihiza ubwigenge ku nshuro ya 25 kugeza muri Jenoside mu 1994. Iyo ndirimbo icyo ivuga cyasezerewe ni “ingoma ya gihake na gikoroni”.
MRND yivuguruye mu 1991 yavugaga ko mu byo baciye ari “ubuhake” n’icyo ari cyo cyose bijyana. No gushingwa kw’ishyaka CDR n’icyo byashimangiraga. Uwo batwereraga ko ashaka kugarura ubuhake ni FPR-Inkotanyi kandi ari ikinyoma.
Iyo urebye ibyavuye mu iperereza rya MRND bitandukanye n’ibyo babeshyeraga ubwo buhake. Abantu babajijwe niba “umuco wo guhaka, guhakwa no guhakirizwa wacitse mu Rwanda.” Mu babajijwe bose 42.6% bemeje ko uwo muco wacitse, 55.4% bemeza ko ukiriho cyane, 2% bavuga ko ntacyo babivugaho.
Ishusho nziza y’ibyavuyemo uyibona mu babajijwe mu rwego rw’imyuga bakavuga ko uwo muco utaracika: Abahinzi-borozi 37.3% ; abanyeshuri 58% ; abarimu 69.5% ; abakozi ba Leta 62.3% ; abakozi bo mu bigo byigenga 56% ; abanyapolitiki 55.7% ; abikorera ku giti cyabo 66.7% ; abanyamadini 63.3% n’abasirikare 60%.
Hagati ya1991-94 MRND/CDR yakanguriraga abaturage ko bagomba kurwanya FPR-Inkotanyi kubera ko uwo muryango uharanira kugarura ubuhake. Iperereza ryo mu 1990 rikerekana ko abanyapolitiki, abasirikare, abakozi ba leta n’abandi bose uretse abahinzi borozi bemeje ko ubwo buhake bwabaye umuco.
Icyo kinyoma muri politiki cyicishije abantu benshi. Habaye aha FPR yiyemeje kubobora u Rwanda igatsinda ubwo bugome bwihishe mu kinyoma nk’uko tuzabisobanura.
Biracyakomeza..


text:
akaguru k’ihene
Amaguru y’inkoko
Fish
Amafi
inyama ziseye/ inusu
IFI
Amaguru y’inkoko
IFI
amafi
Akabenzi-iroti
imifupa
Frw1500
imbavu-entrecote
Avoka
FRw200
inyanya
I would just like to say a few words about murukali platform. I have found it very easy to use, very well designed. They are also easy to adapt. I too said ’WOW’ when I saw prices of your (...)Read more
Murukali muraho! twishimiye ubu buryo bwo guhahira kuri internet bituma tubasha kubona ibyo dukeneye tutavuye murugo cyane ko n’abana baba badukeneye. Imana Ibahe umugisha tuzajya tubahahira (...)Read more
Twabashimiraga ko muduha amata meza atari pirate. ubu umwana wanjye akura neza ntakirwaragurika. tuzajya tubahahira n’ibindi.Read more
ibirayi
Frw380 frw500
Inyanya
Frw800
Nkuko bisanzwe kumpera z’umwaka abantu benshi bifuza gutanga mpano (...)Read more
Kuva mu myaka ya za 1930, abahanga mu buvuzi bagiye bagaragaza (...)Read more
Mu gihe cy’iminsi mikuru usanga ingo nyinshi zikoresha amafaranga (...)Read more


text:
" Wowe mwarimu( mukozi) wa kaminuza nkuru y'u Rwanda, ndakumenyesha ko umushahara wawe w'uku kwezi uzakurwaho kimwe cya cumi cyawo kizajya guteza imbere gahunda ya GIRINKA, niba utabyemeye, ufite iminsi 3 yo kwandikira umuyobozi mukuru wa kaminuza (Rector) usobanura impmvu utabyemeye". Urwandiko rukunda guhabwa abarimu ba kaminuza nkuru y'u Rwanda giturumbuka ukwezi gushigaje iminsi 5 ngo gushire ruvuye mu biro by'umuyobozi mukuru w'iyo kaminuza (Rector).
Mu minsi ishize, Shikama yabagejejeho inkuru y'umwarimukazi wa kaminuza ya Makerere muri Uganda, imwe muri za kaminuza zikomeye muri Afrika no ku isi.Uyu mwarimukazi yikuyemo imyenda yambara ubusa imbere y'abanyeshuri b'iyi kaminuza agaragaza akarengane yagiriwe ko kwamburwa ibiro yakorereragamo nk'umushakashatsi, akoherezwa kujya gukorera mu isomero abyiganiramo n'abanyeshuri! Abayobozi b'iyi kaminuza bamaze kubona igikorwa cy'uyu mugore bahise bamusubiza ibiro bye ariko abategetsi ba leta bavuga ko bazamufunga ngo kuko yambaye ubusa mu ruhame. Icyaje kumenyekana ni uko uyu mugore azira ko mu matora y'umukuru w'igihugu aheruka muri Uganda, yari ashyigikiye Dg Kiiza Besigye utavuga rumwe na Museveni.
Abarimu bo muri za kaminuza zo mu Rwanda ubu zabaye uburo bweze, nabo bagiye basagarirwa n'abagombaga kubarinda ariko bo ntibambara ubusa kuko kwigaragambya bitemewe mu Rwanda!Agahinda k'inkoko ngo kamenywa n'inkike yatoyemo, aba barimu nabo agahinda kabo kazwi n'imiryango yabo badashobora kubonera igihe cyo kwitaho kubera gukora nk'ipunda, nyamara ntibanayibonere amafaranga yo kuyitaho uko bikwiye.
Mwarimu wa kaminuza ukora amasaha menshi kurusha abandi, Agatsiko ka FPR-Kagame gafata umushahara we nk'impano ahabwa n'aka Gatsiko k'amabandi yitwaje intwaro nkuko kiyita. Nta gusebanya kuri hano kuko inyandiko iri hejuru aha Regiteri yoherereza kenshi buri wese uri muri kaminuza nkuru y'u Rwanda mbere y'iminsi itanu ngo ukwezi gushire ibisobanura neza. Ikimbabaza kikananshengura umutima ni uko aya mafaranga yamburwa mwarimu ku gatsi FPR ibeshya ko iyajyanye muri za gahunda z'iterambere, aherera mu mifuka y'Agatsiko k'amabandi yo hejuru ndetse ubu bikaba bigaragara ko n'abategetsi b'ibanze bamaze kuba utubandi duto! Ibi Pawulo Kagame aheruka kubyiyemerera ubwo yabazaga abategetsi b'uturere niba hari akarere na kamwe baba bazi katarimo ikibazo cya gahunda ya Girinka, maze habura n'umwe utera urutoki ngo amubwire ko mu karere ategeka nta gihari! Inyandiko iri aha
irakwereka ko aya mafranga yamburwa abarimu n'abandi bakozi hirya no hino muri kamiunza arangiriza urugendo rwayo mu bifu by'aya mabandi yitwaje intwaro.
Si muri kaminuza nkuru y'u Rwanda iki kibazo kiri cyo gucuza mwarimu ubusa ahembwa kuko no mu zindi kaminuza zicungwa na Leta n'izigenga ari uko bimeze. Ubwo nari ndi muri imwe muri za kaminuza zigenga nagiye gutangayo isomo( Visiteur) nahahuriye n'umwarimu wigisha muri imwe muri za kaminuza za leta ziri i Kigali. Twaraganiriye angezaho agahinda yatewe no kwamburwa amafranga ku ngufu na FPR muri 2003 ngo aha ariho arashyigikira itorwa rya Kagame Pawulo.Yagize ati:" Muby'ukuri gutwerera ku ngufu byarambabaje, ariko icyanshegeshe kurushaho ni uko amafaranga nambuwe na FPR yaguzwemo inzoga, maze za mayibobo zikamara icyumweru zinywa kuri Sitade ngo zirabyina intsinzi!". Abandi barimu naganiriye nabo muri kaminuza ya Pr Rwigamba, ULK ubwo najyaga gutanga amsomo muri iyi kaminuza (Visiteur) baranyumije ubwo ninubiraga ariya mafaranga twakatwaga i Ruhande i Butare ngo ya Girinka, bo bambwira ko ibibakorerwa bikubye inshuro 10 ibyambabazaga.
" Eh bwana hariya muri kaminuza nkuru y'u Rwanda muririza kuko hano muri ULK twapfuye tugapfurikwa!uzi ko ku mushahara wacu ungana n'ibihumbi magana atatu(300,000FRW) duhembwa, FPR ikuraho ibihumbi mirongo ine (40,000FRW) buri kwezi ngo y'umusanzu udasobanutse, ariko tuzi ko ajya muri FPR, kandi ugize icyo uvuga ntiwarara"
Umusanzu wa FPR, umusanzu wa Girinka cyangwa se ikindi ntazi. Iyi misanzu ifite amazina nk'ay'ihururu yakwa n'abantu utamenya iyo baturutse ku buryo n'abanyeshuri barimo!Mu matora ya Kagame Pawulo ya 2010, umunyeshuri wabaye n'umusoda(captain)muri FP witwa Vuguziga Japolo(Jean Paul) wigaga muri gahunda y'ikigoroba mu gashami k'imombonezamubano muri kaminuza nkuru y'u Rwanda akaba icyo gihe ari nawe wayoboraga MITIWELI mu bitaro bya kaminuza Nkuru bya Butare, yarakugenedeye akabaza buri mwarimu niba ashyigikiye itorwa rya Pawulo Kagame. Iyo wamaraga gusubiza yego, wabwirwaga gukora mu mufuka ukajya gutanga mu cyama(FPR)!Abarimu bane navuganye nabo umwe yambwiye ko yashyize ibihumbi magana ane ( 400,000FRW) abandi bambwira ko batanze muri FPR ibihumbi magana atandatu umwe umwe.!!Urubuga rwanyu Shikama rurabibutsa ko icyo gihe mwarimu ufite Masters yahembwaga 250,000FRW naho dogiteri(PhD) agahembwa 300,000FRW.
Birababaje rero kumva ariya mafaranga yakwa mwarimu ku ngufu agasiga iwe abana bagwingira nk'abandi ba Ngofero kubera kurya nabi; ujya kumva ukumva ko yakoreshwejwe mu bikorwa bigayitse nk'ibya gahunda ya Girinka twabonye hejuru cyangwa se akoreshwa mu gusindisha igice kimwe cy'abanyarwanda.Ariko se mwarimu uhonyorwa na FPR buri munsi azumvikanisha ijwi rye gute atemerewe gutaka nkuko bimeze muri za kaminuza z'ahandi harimo n'iza Uganda itegekwa n'umunayagitugu Yoweri Kaguta Museveni.
Dg NKUSI Yozefu
www.shikamaye.blogspot.com
Ukuri gusimbure ikinyoma.


text:
Rusizi: Abahoze muri Local defense bacyuye ikivi basimbuzwa umutwe wa DASSO
Abahoze bazwi ku izina rya local defense 538 bacungaga umutekano bo mu karere ka Rusizi bakorewe ibirori byo kubasezerera muri izo nshingano, basubiza ibikoresho byose kandi basabwa gukomeza kuba ijisho ry’igihugu bafatanya n’abaturage kwicungira umutekano aho bazaba bari mu buzima busanzwe.
Uyu muhango wo gusezerera abitwaga local defense ukurikiye icyemezo cya leta y’u Rwanda cyo gusesa uwo mutwe ugasimbuzwa undi mutwe mushya witwa DASSO, district administration security support organ uzahabwa inshingano zo gufatanya n’inzego z’ibanze mu gucunga umutekano w’abaturage.
Â
Mu byo aba local defense basabwe, harimo gukomeza gufatanya n’abandi baturage n’inzego za leta mu gucunga umutekano ndetse gusubiza ibikoresho bari bahawe na leta mu gucunga umutekano, birimo umwambaro wabaranganga mu kazi, inkweto za gisirikare amapingu n’ibindi.
Aba 538 bahoze ari local defense nabo bishimiye ko mu gihe bari bakiri mu nshingano zabo babashije kugera ku ntera nziza mu gucunga umutekano, bakaba banijeje abayobozi n’Abanyarwanda bose ko bitarangiriye aha kuko ngo bazakomeza gufatanya muri byose mu kubumbatira umutekano.
Bamwe mu bahoze ari aba local defence bavuzeko n’ubwo basezerewe ngo aka kazi kabagejeje kuri byinshi birimo kumenya uko bitwara muri rubanda nko kurangwa n’ikinyabufura, kubaha ndetse no kwiteza imbere muri duke babonaga aho bacungaga umutekano ibyo kandi ngo bakaba bazakomeza kubigenderaho muri ubu buzima busanzwe basubijwemo.
Uhagarariye polisi y’u Rwanda mu karere ka  Rusizi, Superintendent Sesonga Johnson yabwiye abahoze ari local defense ko gusubira mu buzima busanzwe bitababuza  gukomeza gufatanya n’inzego za leta mu gucunga umutekano w’igihugu muri rusange, abasaba gukomeza icyo gikorwa kuko ari inshingano ya buri Munyarwanda.
Superintendent Sesonga yabasabye kandi ko batanga igikoresho icyo ari icyo cyose bahawe na leta mubyo bakoreshaga mu kazi.
Aba bahoze ari local defense basabye ko leta yabafasha mu kwiteza imbere mu buzima bagiyemo mu mibereho yo gutangira ubuzima busanzwe, umuyobozi w’akarere ka Rusizi Nzeyimana Oscar atangaza ko akarere kabiteganyije ko hari gahunda zabateganyirijwe zizabafasha gutera imbere bakagera ku mibereho myiza.
Uyu muhango wasojwe hatangwa ibyemezo by’ishimwe kuri aba bahoze ari local defense. Umutwe wa DASSO wasimbuye local defense uzakorera mu gihugu hose, ukazaba ufite inshingano zo gufatanya n’inzego zibanze mu gucunga umutekano.
Â
Abazemererwa gukorera muru DASSO nngo ni Abanyarwanda bafite byibura amashuri 3 yisumbuye, imyaka hagati ya 18 na 35, ubupfura n’ubunyangamugayo n’ibindi bizarebwa n’inzego z’umutekano nko kuba babashije kandi bafite ubuzima bwiza.
Ngo mu karere ka Rusizi honyine bazakenera abagera kuri 300 bazinjira mu mutwe wa DASSO. Kuri ubu hari guhugurwa icyiciro cya mbere kigizwe n’abantu 80 bazinjizwa muri DASSO mu minsi iri imbere.


text:
Abagore 1256 bo mu Karere ka Musanze bibumbiye mu Ihuriro ry’Amakoperative y’Abahinzi b’Ibigori, Imboni z’Iterambere Musanze (IABBIZMU), barahamya ko ubuzima bwabo bumaze guhindurwa ku buryo bugaragara no kwishyira hamwe bagahuza imbaraga n’ibitekerezo mu byo bakora. Abo bagore bavuga ko mu mwaka wa 2012 ari bwo biyemeje kwishyira hamwe bumvira impanuro z’ubuyobozi ariko baterwa ingabo mu […]
Musanze
Musanze: Korali Ingabire yagobotse abivuraga magendu
Abaririmbyi ba Korali Ingabire yo mu Itorero rya ADEPR, Paruwasi ya Muhoza bishyuriye ubwisungane mu kwivuza(mituweli) abaturage 50 bakennye kurusha abandi bo mu Kagali ka Cyabararika, Umurenge wa Muhoza ho mu Karere ka Musanze. Abaturage bishyuriwe bahuriza ku kuvuga ko iyo bafatwaga n’indwara bihutiraga kwivura mu buryo bwa magendu, ibintu bahuza no kuba bakennye bakaba […]
Musanze:Urubura rwangije hegitari zirenga 100 z’imyaka
Ubwoba ni bwose mu baturage b’Umurenge wa Busogo mu Karere ka Musanze ko mu gihe kiri imbere bazibasirwa n’inzara bitewe n’uko imyaka bahinze yibasiwe n’icyiza cy’urubura mu gihe bari batangiye kwitegura isarura. Byari bimaze kumenyerwa ko buri mwaka mu gihe cy’imvura abatuye mu Murenge wa Busogo bibasirwa n’amazi y’imvura ahanini aba aturutse mu birunga aho […]
Abari kwimurwa mu nzu z’ubucuruzi zubatswe muri 1970 barinubira kudahabwa umwanya wo kwitegura
Abacuruzi bo mu Mujyi wa Musanze bari bamaze igihe bakorera mu nyubako zishaje zirimo n’izubatswe mu myaka ya 1970 barinubira icyemezo cyo kuzifunga aho ngo batahawe igihe gihagije cyo kwitegura kuzivamo. Ni umwanzuro wasohotse usaba ba nyir’izo nyubako kuzivugurura bazihuza n’igishushanyo mbonera cyemejwe n’inama njyanama y’Akarere ka Musanze ahagomba kubakwa inzu z’ubucuruzi zigerekeranye. Muri uwo […]
Bahaye Musabyimana umukoro wo kubakiza amazi yo mu birunga ahora abajujubya
Abaturage bo mu Karere ka Musanze batuye mu Mirenge ituriye uruhererekane rw’ibirunga barasaba Musabyimana Jean Claude uherutse kugirwa Umunyamabanga Uhoraho muri Minisiteri nshya y’Amashyamba n’ubutaka, kubafasha kubonera igisubizo amazi ahora aturuka mu birunga akabangiriza. Hashize imyaka myinshi amazi aturuka mu birunga yarabereye ikibazo abaturage babituriye kuko igihe cyose yaba mu mpeshyi no mu itumba abatera […]
Rucagu Boniface wiga muri kaminuza akaba n’umunyonzi yanze kugira ifaranga asubiza inyuma
Rucagu Boniface, umunyeshuri uri gusoza amasomo y’icyiciro cya kabiri cya kaminuza ahamya ko aterwa ishema no gutwara abantu n’ibintu ku igare akinjiza amafaranga mu gihe atarabona akazi gahwanye n’ibyo yigiye. Rucagu afite imyaka 26, atuye mu Mudugudu wa Marantima, Akagali ka Rwebeya, Umurenge wa Cyuve mu Karere ka Musanze. Uyu musore atangarirwa n’abaturanyi ndetse n’abanyonzi […]
Uburyo ubuhinzi bw’ibihaza bumaze guhindura imibereho ya Murekatete
Murekatete Adeline, umubyeyi wo mu Murenge wa Muhoza mu Karere ka Musanze ahamya ko amaze gutezwa imbere n’ubuhinzi bw’ibihaza. Uyu mubyeyi yemeza ko buri kwezi abasha kubika ku mufuka we amafaranga y’u Rwanda ibihumbi 200 akura mu bucuruzi bw’ibihaza akorana n’amahoteli atandukanye abarizwa mu Mujyi wa Musanze aho igihaza kimwe akigurisha amafaranga 2000. Magingo aya, […]
Musanze: Uko abagore bahinduriwe amateka no kwishyira hamwe
Abagore 150 bo mu Mirenge ya Muhoza na Cyuve yo mu Karere ka Musanze bibumbiye mu Ishyirahamwe ‘Iterambere ry’Umugore’ bavuga ko bamaze umwaka bahinduriwe amateka no gukorera hamwe mu gihe nyamara ngo bari barabaswe n’ubukene. Ukwishyira hamwe kw’abo bagore ngo kwaturutse ku mpanuro bahawe n’ubuyobozi bw’Inama y’Igihugu y’Abagore(CNF) mu karere kabo aho ku ikubitiro bahise […]
Musanze: Abahinzi b’ibishyimbo bo mu Murenge wa Muko baremeza ko guhuza ubutaka byabagiriye akamaro
Abahinzi b’ibishyimbo bo mu Murenge wa Muko mu Karere ka Musanze mu Ntara y’Amajyaruguru baremeza ko kuva mu Rwanda hatangira politiki yo guhuza ubutaka umusaruro wabo wahise wiyongera aho umuntu ashobora guhinga ibiro bitanu agasarura ibiro ijana na mirongo itanu. Mu kiganiro yagiranye n’ikinyamakuru izubarirashe.rw, Mukanoheli Marie Josepha utuye mu Kagali ka Kivugiza, Umudugudu wa […]
Ibitaro bya Ruhengeri byahawe imbangukiragutabara byemerewe na Perezida Kagame
Akarere ka Musanze kashyikirije Ibitaro bya Ruhengeri Imbangukiragutabara (ambulances) eshatu abaturage b’ako karere bari barasezeranyijwe n’umukuru w’igihugu. Izo mbangukiragutabara ziri kumwe n’ibikoresho bijyanye n’igihe bikoreshwa mu butabazi birimo imashini zipima uko umutima utera, imashini zipima uko umuntu ahumeka, icyuma gishitura umutima mu gihe ugize ikibazo n’andi moko atandukanye y’ibikoresho. Ku gicamunsi cyo kuri uyu wa […]


text:
Niba utifuza kubabazwa numuhungu ntuzigere uryamana nawe mbere yo kumenya ibi bintu
Mubushakashatsi bwagiye bukorwa nabantu benshi kwisi bagiye batangaza ko abagabo ari ikiremwa gitandukanye cyane numugore iyo bigeze mubyerekeye imibonano mpuzabitsina. Dore...Ese niba umukunzi wawe umuteye inda idateganijwe mukwiye guhita murushinga
Umukunzi wawe umuhora hafi ukamuhoza kumutima. Umurahirira ko ntakizabatandukanya. Ese umunsi azakubwira ko atwite muzabyifatamo gute? Umuntu utaratera inda cg ngo aterwe...More Advice Articles Here >>>
RTagg uba i Burayi indi mpano muri muzika nyaRwanda, n’indirimbo nziza Ting Dance
Uyu musore, ababyeyi bise NSHUTI Aime Regis. ni umusore utari usanzwe amenyerewe muri muzika nyaRwanda ariko akaba ari umunyarwanda, yemeza ko umuziki akora ugomba kugira intera idasanzwe. Ibi R-Tagg yabidutangarije ashyira hanze indirimbo y’urukundo Ting Dance iyi ndirimbo...More Tips Here >>>
Ese niba umukunzi wawe umuteye inda idateganijwe mukwiye guhita murushinga?
Iki kibazo gikunda kwibazwa nabantu benshi,nyamara umubare munini w’abantu bakundana basigaye bafata icyemezo cyo guhita barushinga igihe umusore amuteye inda ari nayo mpamvu ingo z’ikigihe zitakimara kabiri,ntago gufata icyemezo cyo kubana ari bibi gusa mubanze mutekereze niba koko witeguye kubana n’uwomuntu akaramata... [Read more of this review]Dore ibimenyetso 10 byakwereka ko ushobora kuba waranduye agakoko ka Sida
Agakoko ka sida kandurira mumibonana mpuzabitsina ndetse nizindi nzira zitandukanye abantu benshi bazi.buri dwara igira ukuntu itangira ushobora kubona ari ibintu bisanzwe nyamara inyuma hihishe ibindi bikomeye,niyompamvu rero ugomba kwita kuri buri kimenyetso umubirir wawe ukweretse.hano twageragej gushyira hamwe ibimenyetso 10 bishobora... [Read more of this review]Dore uburyo gakondo wakoresha ukongera kuba isugi
Uko umugore akora imibonano mpuzabitsina kenshi niko igitsina cye cyiyongera mubunini iyo bikabije bikaba bishobora no kuviramo ko umugabo atamwifuza cyane kuko uko byamuryoheraga bakibikora bwambere siko bikimeze.hari ibinini ushobora kunywa kuburyo ugitsina cyawe cyongera gusubira bushya gusa iyo miti ishobora kugutera ibibazo niyompamvu... [Read more of this review]I need love in my life. why?
Here’s a little inspiration to tell your love how you really feel. Here’s the thing about love: It’s hard to put into words. Love brings up emotions that run the gamut from agony to ecstasy. Love can inspire us to accomplish some of the craziest and most amazing feats. Love can make you happier than you have been,... [Read more of this review]More Information Here >>>
Dore imyitozo ngorora mubiri nibindi bintu wakora kugirango ushimishe umugabo wawe cyagwa umugore muburiri
Ntukite kubyo abantu bajya bavuga ngo imibonano mpuzabitsina iryoha iyo abantu bafitanye urukundo ibyo nibyo igice kimwe kuko ushobora kuba utakundaga umuntu ariko uburyo akora imibonano mpuzabitsina ukumva ntawundi ushaka kuyikorana nawe. Hano hari imyitozo ngorora ngingo yagufasha kuba umwe mubagabo cg abagore batibagirana iyo bakoranye... [Read more of this review]Dore ibintu 4 byakwereka ko wamaze kubona umugore mwiza
Umugore mwiza ntago ajya apfa kunanirwa. bashobora kumuca inyuma ,kumubeshya ,kugirwa igikoresho na buri mugabo yakunze ariko akaba ari wawundi nyuma bakumbura ,niwe buriwese yicuza impamvu yatumye amucika ,niwe birirwa batekereza igihe cyose. nyuma yo guhemukirwa bikomeye ntago acika intege ahubwo aza noneho afite imbaraga nyinshi. hano... [Read more of this review]Impamvu 5 utari uzi ugomba gukora imibonano mpuzabitsina igihe uri mumihango
Abantu benshi batekerezako iyo umugore ari mumihango biba ari ibintu bidashimishije,biteye iseseme nibindi nkibyo,nibyo koko abagore n’abakobwa bamwe mugihe cyabo kimihango barababara cyane nibindi ariko burya kuba ari mumihango ntago ari impamvu nimwe y’uko umugabo atakwifuza. [Read more of this review] Read More →Umukobwa wo muri kaminuza yitaye mukagozi abitewe nuko umusore bakundanaga yamwihakanye
Umukobwa wiga muri Cyprus International University yiyahuriye munzu ye kuwa gatandatu nyuma yuko umuhungu bakundanaga banigana muriyo kaminuza yamuteye inda akayihakana. [Read more of this review] Read More →More Articles Here >>>


text:
Ese wifuza gusoma iyi ngingo mu %%?
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
15 Nuko Elifazi w’Umutemani arasubiza ati
2 “Mbese umunyabwenge yasubizanya amagambo y’imfabusa,+Cyangwa akuzuza inda ye umuyaga uturuka iburasirazuba?+
3 Gucyahisha amagambo gusa nta cyo bimara,Kandi kuvuga amagambo gusa nta cyo bimaze.
4 Ariko wowe gutinya Imana ubihindura ubusa,Kandi kwita ku by’Imana ubitesha agaciro.
5 Kuko icyaha cyawe ari cyo cyigisha akanwa kawe,Kandi uhitamo ururimi rw’abantu bigize inyaryenge.
6 Akanwa kawe ni ko kaguhamya icyaha, si jye;Kandi iminwa yawe ni yo igushinja.+
7 Mbese ni wowe muntu wa mbere wavutse,+Cyangwa wagiriwe ku gise imisozi itarabaho?+
8 Mbese utega amatwi amabanga y’Imana,+Cyangwa wibwira ko ari wowe wenyine uzi ubwenge?
9 Icyo uzi tutazi ni ikihe?+Icyo usobanukiwe twe tudasobanukiwe ni ikihe?
10 Muri twe harimo ufite imvi n’ugeze mu za bukuru,+Uruta so ubukuru.
11 Mbese ihumure rituruka ku Mana ntiriguhagije,Cyangwa ijambo ubwiranywe ubugwaneza?
12 Kuki umutima wawe ugutwara,Kandi se kuki ijisho ryawe rigaragaza uburakari?
13 Dore utuma umutima wawe urwanya Imana,Kandi ugatuma akanwa kawe gasohora amagambo.
14 Umuntu buntu ni iki ku buryo yaba umuntu utanduye,+Cyangwa umuntu wabyawe n’umugore ni iki ku buryo yaba mu kuri?
15 Dore n’abera bayo ntibizera,+Ndetse n’ijuru ubwaryo ntiriboneye mu maso yayo,+
16 Nkanswe umuntu wangwa kandi wononekaye,+Ugotomera gukiranirwa nk’amazi!
17 Tega amatwi mbikubwire!+Narabibonye none reka mbivuge.
18 Ni byo abanyabwenge+ bavugaBabibwiwe na ba se, kandi ntibigeze babihisha.
19 Ni bo bahawe igihugu bonyine,Kandi nta munyamahanga wanyuze hagati muri bo.
20 Umuntu mubi arababazwa cyane mu minsi ye yose,Mu myaka yose yagenewe umunyagitugu.
21 Ijwi ry’ibiteye ubwoba riri mu matwi ye;Mu gihe cy’amahoro umunyazi aramutera.+
22 Ntiyizera ko azava mu mwijima,+Kandi abikiwe inkota.
23 Agenda ayobagurika ashakisha umugati; ngo awukure he?+Azi neza ko yugarijwe n’umunsi w’umwijima.+
24 Amakuba n’ishavu bikomeza kumutera ubwoba;+Bimuganza nk’umwami witeguye kugaba igitero.
25 Kubera ko abangurira Imana ukuboko,Kandi agashaka kugaragaza ko asumba Ishoborabyose;+
26 Kubera ko ayirwanya agamitse ijosi,Yitwaje ingabo zifite amacondo manini;
27 Kubera ko mu maso he ahatwikiriza ibinure,Kandi akagira ibicece mu rukenyerero,+
28 Atura mu migi izakurwaho,Mu mazu atazakomeza guturwamo,
Amazu agomba kuzahinduka ibirundo by’amabuye.
29 Ntazaba umukire kandi ubutunzi bwe ntibuzagwira,Cyangwa ngo ibyo yaronse abikwirakwize mu isi.+
30 Ntazava mu mwijima;Umushibu we uzumishwa n’ikibatsi cy’umuriro,
Kandi azigizwayo n’umwuka uva mu kanwa kayo.+
31 Ntakizere ibitagira umumaro ngo bimuyobye,Kuko ibitagira umumaro ari byo azagororerwa.
32 Ibyo bizasohora mbere y’uko umunsi we ugera,Kandi umushibu we ntuzatohagira.+
33 Azamera nk’umuzabibu uhungura imbuto zawo zikiri ibitumbwe,Kandi azamera nk’umwelayo uhungura uburabyo bwawo.
34 Iteraniro ry’abahakanyi nta cyo rigeraho,+Kandi umuriro uzakongora amahema yuzuye impongano.+
35 Basama akaga bakabyara ibibi,+Kandi inda yabo itegura uburiganya.”
Yohereze
Yohereze
BIBILIYA-UBUHINDUZI BW'ISI NSHYA
Yobu 15
Ikinyarwanda
Somera Bibiliya kuri interineti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Gusuzugura ubuyobozi bw’Itorero Inkuru Nziza bitumye imikoranire n’umwongereza Andrews izamo agatotsi
Ubu imikoranire y’Itorero Inkuru Nziza mu Rwanda n’umwongereza Pete Andrews ntimeze neza, uyu mwongereza umaze imyaka 27 akorana n’iri torero nk’umufatanyabikorwa mu mishinga yaryo arashinjwa n’ubuyobozi bw’itorero kubusuzugura ntabwereke ibyo bumusaba.
Umunyamabanga Nshingwabikorwa w’Itorero Inkuru Nziza mu Rwanda, Pasiteri Kagumya Alphred, asobanura ko mu myaka Andrews amaze akorana n’iri torero atigeze agaragaza ibyangombwa bimwemerera gukora nk’umumisiyoneri, avuga kandi ko asabwa raporo y’ibyo akora ntayerekane ntagire n’icyo asubiza.
Nk’umuntu ufite mu nshingano kumenya ibikorwa byose by’Itorero umunsi ku munsi nk’umunyamabanga Nshingwabikorwa, avuga ko kudahabwa raporo y’ibikorwa ntanasobanurirwe impamvu bigaragaza agasuzuguro.
Iri genzura kandi Pasiteri Kagumya avuga ko riri mu makosa yakorwaga n’ababanje ku buyobozi, ubu rikaba ryarakozwe mu rwego rwo kuyakosora, yagize ati "Iyo utangiye akazi hari amakosa aba yarakozwe n’abakubanjirije, abayobozi turiho ubu twatangiye imirimo muri Werurwe 2015, kuva icyo gihe nibwo natangiye gukurikirana ngo ndebe niba abanyamahanga turimo gukorana na bo bujuje ibyangombwa ndetse bubahiriza amategeko n’amabwiriza by’itorero Inkuru Nziza mu Rwanda, byafashe urugendo si iby’umunsi umwe, twaje gusanga mu ba misiyoneri bane dufite ibyinshi mu bikorwa bakora uretse no kuduha raporo batanashaka ko n’inzego bwite za Leta n’abanyagihugu babimenya."
Akomeza agira ati "Mu byo twihutiye gukora ni ugusobanuza imikorere ya bo ariko ntibigeze bashaka kuduha raporo, iyo urebye n’ibikorwa badufashije usanga bitujije amabwiriza ya Leta, urugero insengero dufite zose ntizigendanye n’amabwiriza y’imyubakire y’insengero igihugu kigezeho, mu bikorwa byo gufasha imfubyi n’abapfakazi, utuzu babagurira turi mu manegeka hahandi bafite isoni zo kuba banatujyana kutwereka ngo dore inzu twaguriye umwana w’umunyarwanda. Ibigo by’imyuga nta na kimwe cyujuje ibisabwa na WDA ngo kibe ikigo cyemewe, abakozi bakoresha nta mashuri bafite, aho u Rwanda rugeze ubu ni gute waha akazi ko kwigisha umuntu utazi gusoma no kwandika!"
Pasiteri Kagumya Alfred
Avuga ko mu nama nyobozi yabaye tariki 3 Ukwakira 2017 hagaragajwe iyo myitwarire idahwitse mu myanzura hasabwa umuvugizi w’Itorero Rev. Pasiteri Ngaboyisonga Theoneste kwandikira Andrews amusaba kwikosora.
Mu ibaruwa NONAHA.com ifitiye kopi yasinywe na Rev. Pasiteri Ngaboyisonga tariki 4 Ukwakira 2017, yamumenyesheje imyitwariri mibi akwiye gukosora imikoranire igakomeza kuba nta makemwa. Ibyo bamusabye gukosora ni ibi bikurikira:
- Nk’umumisiyoneri ukwiye kuba mu Rwanda aho ukorera misiyo
- Ntiwigeze ugaragariza ubuyobozi bw’Itorero ibyangombwa bikwemerera gukorera mu Rwanda nk’umumisiyoneri mu kubahiriza ibigenga abanyamahanga bakorera mu Rwanda
- Kutemera kubazwa ibyo ukora: Ntitwigeze duhwema kukubaza raporo y’ibikorwa ukora, ariko kugeza ubu nta bushake wigeze ugaragaza bwo gutanga raporo ku rwego rubishinzwe
- Kugenda imahanga ugakwirakwiza ibinyoma ko uhagarariye Itorero Inkuru Nziza mu Rwanda
- Gusuzugura ubuyobozi bw’Itorero Inkuru Nziza nk’uburyo bwo kwanga nkana gutanga raporo uhora usabwa
- Kwangiza inzego z’imiyoborere y’Itorero Inkuru Nziza
- Guha amafaranga abantu ku giti cyabo mu Itorero aho wayanyujije kuri konti y’itorero
Muri iyi baruwa yasabwe ko iyi myitwarire akwiye kuyihindura bitarenze tariki 15 Ugushyingo 2017 bitara ibyo hagafatwa indi myanzuro.
Pasiteri Kagumya yavuze ko Andrews yibera mu Bwongereza akaza mu Rwanda nyuma y’amezi nk’atatu cyangwa ane akamara ukwezi akora imishinga mu itorero nyamara nk’umumisiyoneri yakabaye aba mu gihugu akoreramo misiyo, ibi kandi bikiyongeraho ko aza mu Rwanda atamenyesheje Inkuru Nziza bagashiduka bamubona mu nzu y’abashyitsi y’Itorere iri mu mujyi wa Kigali aho iri torero rifite icyicaro, aya ngo akaba ari amakosa kuko n’ubusanzwe umushyitsi iyo agusuye bimenyeshwa umukuru w’umudugudu.
Ibaruwa yanditswe na Pasiteri Kagumya tariki 18 Ukwakira 2017 NONAHA.com ifitiye kopi, yamumenyesheje ko kuba yongeye kuza atabimenyesheje ubuyobozi ari amakosa yasubiyemo nkana, ko ndetse atari akwiye kuba akiri mu nzu y’abashyitsi y’Itorero, ibi byatumye Pete Andrews ayisohokamo acumbika muri Hotel iri hafi aho, ibintu byatumye abana bafashwaga n’imishinga yakurikiranaga babyukira aho itorero Inkuru Nziza rikorera ku wa Gatanu tariki 20 Ukwakira 2017 bagakora ibisa n’imyigaragambyo, ibintu ubuyobozi bw’itorero buvuga ko bitari bikwiye ko ashyira abana mu mihanda kuko n’ubundi atari we ubafasha bazakomeza gufashwa n’ubwo yahagarikwa uretse ko kugeza ubu ngo batigeze bamuhagarika.
Bazindukiye aho itorero rifite icyicaro basaba ko atakwirukanwa, bahumurizwa ko bazakomeza gufashwa
Mu kiganiro twagiranye na Pete Andrews, we yabwiye NONAHA.com ko atari umumisiyoneri nubwo ariko bamwita, avuga ko ari ukora ibikorwa by’urukundo no gufasha itorero, kuba ataba mu Rwanda nabwo bikaba biterwa n’uko umuryango we wasubiye kuba mu Bwongereza mu 1998 ariko akaba aza gukurikirana ibikorwa by’imishinga y’Itorero agasubirayo.
Uyu mwongereza wita Pasiteri Kagumya umunyagitugu, asobanura ko atari ngombwa ko atanga raporo kuko we atari umuyobozi icyo akora ari ugutera inkunga no gukurikirana imishinga kuko kuva yaza mu 1990 atigeze ahindura imikorere, avuga ko hakozwe imishinga myinshi ndetse hakanishyurirwa ishuri abasaga igihumbi barimo n’abize Kaminuza.
Ubuyobozi bw’itorero bugaragaraza ko kuba Andrews avuga ko atera inkunga akaba ajya no mu ishyirwa mu bikorwa ry’imishinga ndetse ngo agaha amafaranga abantu ku giti cyabo nk’aho yakayanyujije mu itorero, ari kimwe mu byatumye yigarurira imitima ya benshi muri iri torero, aya makosa yose akaba yaramenyeshejwe abamwohereje kuko ngo n’ubwo yiyita umuterankunga atari we ubikora, bityo ko abamwohereje bashobora no kumuhindura hakaza undi n’ubwo ngo kugeza ubu na bo nta masezerano y’imikoranire bafitanye n’iri torero.
Pete Andrews avuga ko atari umumisiyoneri, ngo icyo akora ni ugufasha imishinga y’itorero
Andrews avuga koko ko atanyuza amafaranga mu itorero ahubwo ayanyuza mu buyobozi bw’umushinga, ku byo guha akazi abatarize, ashimangira ko n’ubwo atari we ugishyiraho abakozi ariko bidasaba ko umuntu aba yarize ahanitse ngo yigishe umwuga, ati "hari ubujije, sinzi niba ukeneye uwize kaminuza ngo aze yigishe abantu kudoda, gutunganya imisatsi, gusudira n’indi myuga".
Ubusanzwe abaterankunga b’amatorero banyuza inkunga yabo mu buyobozi bw’itorero, bakajya bahabwa raporo y’uburyo inkunga yakoreshejwe bakanasura ibikorwa byakozwe n’Itorero muri iyo nkunga ariko ntibajya mu bashyira mu bikorwa ibikorwa bitandukanye by’itorero ngo ni uko harimo inkunga yabo, ibi ariko bishobora guhindurwa n’ingingo zimwe zishobora gushyirwa mu masezerano yihariye hagati y’impande zombi.


text:
Mu cyumweru gishize, i Kigali ku Cyimihurura ku cyicaro cy’Umuryango FPR aho abanyakigali bakunze kwita ku INTARE ebyiri zikanuye amaso kuko ziba ku bikingi by’amarembo byombi byaho, hateraniye inama yari iteye agahinda yahuje ab’ikambere mu gatsiko ka FPR kiyemeje kuzumvisha abanyarwanda no kubajujubya kugeza igihe bazicuza impamvu bavutse.
Mu bari bayirimo harimo, Paul KAGAME, Tito RUTAREMARA, MUNYUZA Dani, NZIZA Jake, Seliviliani SEBASONI, Mnisitiri MUSONI Jyemusi, KAYISIRE Kalisiti (Umujynama wihariye wa Minisitiri w’Uburezi mu Rwanda), NGARAMBE Fransisiko umunyamabanga wa FPR, Ambasaderi GATETE Kalaveri Minisitiri w’Imari, RWANGOMBWA Jyoni Guverineri wa Banki Nkuru y’Igihugu BNR.
Mu batumiwe muri iyo nama kandi harimo n’abasirikari bakuru b’indobanure bavuye i Bugande bakamanukana na Kagame kwatsa umuriro ku Rwanda ku italiki ya 01 Ukwakira 1990. Abo basirikari ariko bo basohotse mu nama babihiwe cyane kuko mu byemezo byahafatiwe harimo no kubagabanyiriza imishahara.
Amakuru SHIKAMA tumaze kumenya muri aka kanya kandi tukaba ari twenyine tuyatanze abandi bose ni avuga ko muri iyo nama KAGAME yabatakambiye avuga ko abazungu bamuzengereje kandi ko isanduku ya Leta yera mbese imeze nk’iyo kwa Nyakubahwa Perezida Loberiti MUGABE wa ZIMBABWE. Ubwo rero yari abahamagaye ngo bamushakire umuti w’ikibazo cy’imari n’amikoro make.
Nk’uko tumaze kubyongorerwa na bamwe mu basirikare bakuru twari kumwe mu kanya gashize, ubu ngo Kagame amaze guta mutwe kubera icunga-mutungo ridasobanutse kandi akaba adafite umugambi wo guhindura imikorere ahanini ishingiye ku isesagura-mutungo ayakoresha uko yishakiye no mu bikorwa ashatse, amenshi akaba agenda mu ngendo ze z'uruduca za hato na hato zitagize icyo zimariye abnyarwanda.
Isanduku ya Leta irimo ubusa nko kwa MUGABE!!!
Muri iyo nama ngo Guverineri wa Banki Nkuru y’Igihugu Bwana RWANGOPMBWA Jyoni yavuze ko mu isanduku asigaranyemo ubusa ahanini kubera amafaranga menshi cyane igihugu gitanga ku iperereza ryo hanze. Akaba yaravuze ko bakwiye kugabanya ibirigendaho ngo kuko nibidakorwa bityo mu minsi mike ashobora gukinga imiryango ya BNR abakozi bose bagataha.
Abari aho bose bari bateze amatwi ngo bahise babona Kagame ahindurije niko kubwira Guverineri ko adashobora kureka gukurikirana abo avuga ko bamurwanyiriza hanze ko ahubwo bashaka ikindi gisubizo ahuwo ahita ababwira ko ashaka kongera igengo y’imari yo gutsemba abari hanze y’igihugu.
Kubera ukuntu abantu bose bahahamutse iyo Kagame avuze, ngo abari bateraniye muri iyo nama bamaze kumva umukuru w’igihugu avuze atyo yahise abasaba gutanga ibitekerezo ni uko bose bararebana kuko buri muntu yiyumvishaga ko aramutse atanze igitekerezo Kagame ntagishime bishobora kumuviramo kwamburwa umugati, gufungwa ndetse byanaba ngombwa akicwa kuko Kagame nk’uko yahoze n’ubu adakina na busa.
Tito RUTAREMARA ubu usigaye ameze nk’uwaburiwe irengero muri politiki y’u Rwanda ngo yavuze ko niba nta wundi muti waboneka bakwiye kugabanya intara n’uturere n’imirenge n’utugari bagasigarana bicye cyane abakozi bakirukanwa hanyuma n’abasirikari bakagabanyirizwa imishahara.
Intara zeru n’Umujyi wa Kigali
Abanyarwanda bajyaga babihirwa batarabona. Mu Rwanda ku bwa Perezida Habyarimana, twari dufite Perefegitura icumi arizo : Kigali, Gitarama, Butare, Gikongoro, Cyangugu, Kibuye, Gisenyi, Ruhengeri, Byumba na Kibungo.
Icyo gihe u Rwanda rwari rufite amakomini ijana na mirongo ine n’atatu (143) izitwaga za Mugambazi, Kigombe, Nyakabanda, Runyinya, KAmembe,… Mu ivugurura-butegetsi ryazanywe na FPR bahise bihutira gukuraho Perefegitura na Komini maze babigabanya umubare cyane.
Icyo gihe babihindura, ikibazo ntabwo cyari amafaranga ahubwo cyari amazina y’aho ingabo za Kagame zakoreye ubwicanyi maze basanga ko nibakomeza kurekeraho uko hitwaga abaturage bazajya bavuga bati ibunaka FPR yahatsembeye abantu niko kwadukana andi mazina ngo baroge abantu mu mitwe bahugire mu kuyafata mu mutwe bityo bagende bibagirwa buhoro buhoro aya mbere.
Ubu noneho insiriri ibaye amafaranga akoreshwa nabi kandi ku nyungu z’abantu bacye cyane batarenga na makumyabiri n’imiryango yabo. Muri iyo nama banzuye ko Intara 4 zose zigomba guhita zivaho hagasigara ibiro by’Umujyi wa Kigali wonyine.
Intara y’Amajyepfo yayoborwaga na Kapiteni MUNYANTWARI Alphonse igomba guhita ivaho, Intara y’Amajyaruguru yayoborwaga na BOSENIBAMWE Aime igomba guhita ivaho byihutirwa, Intara y’Iburasirazuba yayoborwaga na UWAMARIYA Odetta umugore w’umuyobozi wa Lycée de Kigali igomba guhita ivaho n’Intara y’Iburengerazuba ubu idafite umuyobozi( ndlr: yahawe umuyobbozi vuba ah).
Uturere 30 tugomba kuba 15 kandi byihutirwa
Muri iyo nama Kagame yahise avuga ko bagomba kwiga n’ikibazo cy’uturere kandi bakareba ba Meya bakora nabi batubahiriza amahame n’intego bya FPR. Hafashwe icyemezo cy’uko hagomba gusigara uturere cumi na dutanu naho utundi cumi na dutanu abakozi badukorerara bagataha.
Kugira ngo byumvikane, Akarere ka Nyarugenge kagomba guhuzwa n’akarere ka Gasabo nago akarere ka Kicukiro kagahuzwa na Bugesera, Akarere ka Huye kagiye guhuzwa n’Akarere ka Gisagara, Akarere ka Nyanza kagomba guhuzwa n’Akarere ka Ruhango, Akarere ka Muhanga kazafatanywa n’Akarere ka Kamonyi,…
Ubwo ni ukuvuga ko mu ba Meya mirongo itatu (30) hagomba gusigaramo cumi na batanu gusa. Ikibazo rero kikaba kumenya uzasigaramo uwo ariwe ariko nk’uko nabyanditse muri iyi nkuru, Kagame yabaye nk’uvuga ko hagomba kuzasigaramo abavuye i Bugande kuko kuri we abakomeza amahame ya RPF ni abagande mu myumvire ye na Musoni Jyemusi.
Imirenge 416 igomba kuba 208 mu gihugu hose
Muri iyo nama, bagaragaje ko ntacyo byaba bimaze kugabanya uturere ntugabanye imirenge bahita bemeza ko Imirenge igomba gucibwamo kabiri nta cyindi cyitaweho. Mu isubiramo-nzego riheruka hari hemejwe imirenge 416 none ubwo ni ukuvuga ko, kubera ikibazo cy’amikoro menshi yihariwe na Kagame, Nziza na Munyuza, igomba gusigara ari 208.
Ibibazo cy’ubutegetsi nyubahiriza-tegeko mu mitegekere y’igihugu
Ikibazo gihita kivuka hano hari uwakwibaza ko ari ukwirukanwa kw’abakozi n’ubushomeri bwiyongera ku bwari buhasanzwe nyamara ibyo bibazo kuri twe muri SHIKAMA turaribona biza ku rwego rwa kabiri kuko igihugu gisumba abantu twese. Twebwe turavuka, tukabaho, tugakura hanyuma umunsi umwe tukazapfa hakavuka n’abandi ariko igihugu gihoraho kandi ntaho cyijya.
Guhindura inzego z’ubutegetsi bwite bwa Leta birahenda, biravuna bitera urujijo kandi bitwara umwanya munini cyane. Muti ese bihenda bite ko ari ukuvuga amazina gusa? Bitera urujijo ku baturage kuko niba Akarere ka Gasabo kagiye guhuzwa n’Akarere ka Nyarugenge ni ukuvuga ko bazakabatiza izina rishya.
Iryo zina rishyashya ni naryo rigomba kuzandikwa ku byangomwa bizatangwa bihabwa abaturage bazabisaba. Ibyo byangombwa kugira ngo byandikwe bizajyanwa mu macapiro(IMPRIMERIES). Ayo macapiro ntabwo azabyandikira ubusa azishyurwa.
Ikindi ni uko kuvugurura inzego za Leta bitesha umwanya muremure kuko mu gihe abayobozi babaye bacyemura ibibazo by’abaturage baba bahugiye mu guhimba ayo mazina no gutanga za komande muri ayo macapiro no kuryamo za RUSWA bazinyujije mu byo bita GUTANGA AMSOKO YA LETA.
Icyibazo cy’ubushomeri kigiye kuba kirekire
Buri Ntara yari ifite abakozi batarenga icumi utabariyemo abanyapolitiki ni ukuvuga Guverineri n’Umunyamabanga nshingwabikorwa w’Intara. Ubwo ni ukuvuga ko abakozi bagera kuri 40 bashobora kuzisanga/ nako bazibwiriza bagataha. Bajye gukora iki?
Ku turere 15 tuzakingwa imiryango, buri karere kari gafite abakozi barenga 50 utabariyemo abanyapolitiki ni ukuvuga Meya, Umunyamabanga shingwabikorwa w’Akarere, Visi Meya Ushinzwe ubukungu na Visi Meya ushinzwe imibereho myiza y’abaturage.
Ub wo ni ukuvuga kom mu turere 15, abakozi 750 bazisanga nta kundi byagenda bagomba gutaha. Bakajya gukora iki? Ubu Umurenge wari ufite abakozi bagera ku icyenda. Ni ukuvuga ko Imirenge 208 izaburizwamo, abakozi bagera kuri 208 x 9 = 1872 bazasezerarwa. Bakajya gukora iki? Bakajya hehe? Ni birebire.
Ni nde uzasigaramo?
Uzasigaramo arasobanutse!!! NI UWAVUYE IBUGANDE nta byo kubitindaho. Abameya nka MUKASONGA Solange wa Nyarugenge ashobora kuba agiye gutangira gusoroma kuri za mbuto za NDI UMUNYARWABNDA, MUTAKWASUKU wa Muhanga, MPEMBYEMUNGU Winifirida wa Musanze, SEMBAGARE Samweli wa Burera n’abandi bose ntakwirirwa ndondora,… murabe mwumva bavandimwe nimwe mubwirwa.
Mu mirenge naho niko bizagenda birumvikana. Ikibazo kikaba cya kindi duhora twibaza muri SHIKAMA: Ese abanyarwanda barakomeza kwemera ko igihugu cyikubirwa n’abavuye i Bugande? Abasabaga akazi bo barumva ko bagomba kubika za dipolomu zabo mu tubati ntibazongere gutagaguza agatike ngo barajya gupiganwa.
Kugabanya umushahara w’abasirikari bato gusa!!!
Ibibazo Kagame yateje u Rwanda ubu biragaragara ko atagishoboye kubisohokamo kuko nta rwinyagamburiro na busa. Muri iyo nama, NZIZA yavuze ko bagomba no gusuzuma uko imishahara y’ingabo yahuzwa n’igihe kandi ngo bigakorwa ku buryo nta kibazo bizateza mu birebana n’myumvire y’abasirikari. Ikibazo kikaba kumenya uko INGABO Z’IGIHUGU zizabyitwaramo.
Kubera ko aya makuru akiri ibanga kandi bakaba barateguye uko bazayageza ku nzego zose mu buryo bubacubya, tubaye tubaburiye mubimenye ejo urugogwe rutazabagwira mutiteguye. Niba musenga nimusenge kuko nta kindi cyemezo gishobora gufatwa kitari icyo. Ikindi ni uko hari inzego za Leta zizahurizwa hamwe kugira ngo binoge uko babyifuza.
Ya ruswa Prof Sam RUGEGE yavugaga noneho yajya yakwira hose!!!
Kagame rimwe mu kiganiro n’abanayamakuru yigeze kuvuga ati: “U Rwanda twararutoraguye turukura muri mondisi kandi abarutegetse mbere yacu nta kintu na kimwe bakoze twarutangiye bundi bushya”. Ubu rero uwashaka yavuga ko uwarutoye niba koko aribyo ari umuswa kuruta uwarwambuwe!!!
Ejo bundi SHIKAMA duheruka kubagezaho inkuru yavugaga ko Prof. Sam RUGEGE utegeka urukiko rw’Ikirenga mu Rwanda yavuze ko Ruswa y’abize batayica ngo kuko bagira amayeri. Ubwo se ko yabivugaga batarirukana noneho umunsi icyi cyemezo kizashyirwa mu bikorwa bizagenda bite? Abashomeri bagiye kuzura mu mihanda no mu bitanda.
Guverinoma n’Inteko iyemeza nta gihinduka!!!
Iteka iyo nandika inkuru cyangwa nganira n’abavandimwe nirinda kugwa mu mutego w’amoko kuko nywanga urunuka. Njyewe nabyawe na Data w’Umuhutu naho Mama akaba Umututsikazi. Mu 1994 nigaga muri Kaminuza i Butare. Ibyo nabonye biteye agahinda ariko sinjye gusa wabibonye n’abandi benshi barabibonye.
Iwabo wa mama interahamwe zarabamaze kuko ngo bari abatutsi, iwabo wa Data naho Inkotanyi zarabamaze kuko ngo bari abahutu. Ubwo rero intambara irangiye nayobewe ayo ncira n’ayo mira kuko nasanze nta wabohoje igihugu mu gihe uwavugaga ko aje kukibohora ahubwo yakiboshye kuruta uwo yirukanye.
Ni bangahe duhuje amateka? Ni bangahe bagize ayo mage n’ako kaga? Ese ubwo umuntu yakora iki? Ibi mbitewe n’agahinda mporana naburiye intsinzi. Kubera iki ? Gufata umuntu nka BAMPORIKI ubu urimo guteranya abanyarwanda ahagarikiwe na FPR muri gahunda y’urukozasoni ya NDI UMUNYARWANDA, n’ubuswa bwinshi ukamuhemba miliyoni ngo ni za badepite,…
Gufata umuntu nka RUCAGU B. w’interahamwe ruharwa izwi hose nayo yiyemerera ko yatanze imisanzu yashinze RTLM ukamuhemba Miliyoni, gufata umuntu nka BAZIVAMO C. ruharwa ukamugira Depite i Arusha ukamuhemba ibya Mirenge ku Ntenyo,…
Gufata umuntu nka General Major RWARAKABIJE wayoboye igitero cyarimbuye abana b’i Nyange mu ishuri ryisumbuye barangiza ababyeyi babo bakabakinga mu maso agakingirizo ngo ko kubagira intwari z ‘igihugu ariko ba nyina na ba se ntibabahe n’agura igitenge, warangiza ukamugira umuntu uhembwa za Miliyoni,…
Warangiza ugafata icyemezo cyo kwirukana abakoreraga ubusa mu Mirenge no mu Tugari, kandi muri abo ngabo nta gushindikanya ko hazaba harimo abana b’abavandimwe bacu barokotse Itsembabatutsi rya 1994 bacungiraga kuri ako gashahara? Icyo se ubwo ni igihugu? Abadepite n’abasenateri uwabakuraho ntacyo
bamaze.
GATENDO A.
Shikamaye.blogspot.no
Shikama ku Kuri na Demukarasi ( SKUD)


text:
Nyabihu: Ibikorwa by’ umuganda muri 2014-2015 bifite gaciro ka miliyoni zisaga 684
Abaturage bo mu karere ka Nyabihu bavuga ko ibikorwa byakozwe mu mwaka dusoje w’imihigo wa 2014-2015, byabagiriye akamaro gakomeye mu kwigira. Bongeraho ko byakemuye byinshi umuntu umwe cyangwa bake batari kwigezaho. Akaba ariyo mpamvu badashidikanya ku gaciro ka miliyoni zisaga zisaga 684 ibikorwa by’umuganda byahawe mu mwaka wose.
Ibi abaturage bakaba barabitangarije kigalitoday,ubwo hamurikwaga ibyagezweho mu mihigo y’uyu mwaka urangiye kuri uyu wa 02 Nyakanga 2015.
Nizeyimana Venuste,umwe mu baturage bo mu murenge wa Karago avuga ko binyuze mu muganda,bakoze umuhanda uva muri santire ya Busoro y’Abasinga ugera ahitwa Cyamabuye,uhuza umurenge wa Karago n’uwa Jenda.
Uyu muhanda ukaba waragize akamaro kanini,muri uku kwezi kwa Kamena 2015,aho imodoka y’ikamyo yari ihetse mazutu hayiriye mu muhanda wa Kaburimbo ahitwa Nyirakigugu mu murenge wa Jenda igafunga umuhanda.
Uyu muhanda w’igitaka wakozwe binyuze mu muganda,ukaba warafashije imodoka zavaga Gisenyi zerekeza I Kigali cyangwa ziva I Kigali zijya Gisenyi,kubona indi nzira zica.
Umwe mu bashoferi witwa Kayibanda ukorera muri aka gace yagize ati “mu birori twari dufite, iyo uyu muhanda unyura Karago utaboneka,sinari kubona uko njyana abantu aho byabereye. Nawunyuzemo inshuro nyinshi ufasha n’abandi bashoferiâ€.
Colette yagize ati binyuze mu muganda harwanijwe ibiza byibasiraga benshi,none kugeza ubu byaragabanutse mu murenge wa Shyira.
Nyirabagenzi Sandrine wo mu kagari ka Gihirwa,umurenge wa Karago avuga ko bibyuze mu muganda hari imigezi myinshi yagendaga iteza amasuri n’inkangu yabungabunzwe amasuri aracika.
Umuganda wifashishijwe mu kurwanya isuri haterwa ibiti hanacukurwa imirwanyasuri mu duce duhanamye twa Nyabihu ndetse hanabungwabungwa imigezi iterwaho ibiti
Umwe mu baturage bo mu murenge wa Rambura,mu Gasiza avuga ko muri uyu murenge hubatswe amashuri abana babasha kwiga hafi mu buryo bworoshye. Yongeraho ko hakozwe imihanda ndetse n’inkangu zagwaga mu muhanda zigenda zisibwa. Ati “icyanshimishije cyane ni amashuri kuko abana biga ari benshi.â€
Uwizeyimana Emmanuel,umukozi ushinzwe igenamigambi mu karere ka Nyabihu avuga ko umuganda ufatiye runini abaturage. Yongeraho ko bawuha agaciro bakurikije icyakozwe n’uburyo cyakozwemo.
Avuga ko muri uyu mwaka hakozwe ibikorwa byinshi birimo kubaka amashuri,imihanda n’ibindi bijyanye no kurwanya ibiza byibasiraga aka karere. Ati “nk’umurenge wa Karago bakoze umuhanda wagize akamaro kanini banahabwa igikombe cy’umuganda ku rwego rw’akarere.â€
Ati “ibyo byose byahawe agaciro bituma ibyakozwe mu muganda ku mwaka bigera ku mafaranga asaga miliyoni 680.â€
Muri rusange umuganda ukaba waritabiriwe n’abakabakaba 89% muri Nyabihu mu mwaka ushize w’imihigo. Muri bo 60% bakaba bari abagabo naho abagore bawitabira kuri 40%.
Uyu muturage wo mu murenge wa Rambura mu kagari mu Gasiza,avuga ko yashimishijwe n’uko binyuze mu muganda bubatse amashuri abana babo bakaba biga hafi


text:
Bigiye ku Nkotanyi gukoresha bike bihari bakagera ku ntego
Ubwo basuraga Ingoro y’amateka y’urugamba rwo guhagarika Jenoside yakorewe Abatutsi, abakozi b’umurenge wa Gishamvu bigiye ku Nkotanyi uko umuntu yakoresha bike afite akagera ku ntego.
Babivuze ubwo basuraga iyo ngoro kuri uyu wa 1 Gicurasi 2018, bakaba bari bagamije kongera ubumenyi ku mateka yo guhagarika Jenoside yakorerwe Abatutsi mu 1994, bakavuga ko hari icyo bibunguye mu mikorere yabo ya buri munsi.
Umunyamabanga nshingwabikorwa w’umurenge wa Gishamvu muri Huye, Mutsindashyaka Alphonse, avuga ko izari ingabo za FPR zagaragaje ubutwari bukomeye bwo kwigiraho.
Agira ati “Twabonye ko Inkotanyi zakoresheje ubutwari bukomeye cyane, aho zakoresheje ubushobozi buke zari zifite ku rugamba ariko zikabasha gutsinda umwanzi zigahagarika Jenoside. Ibyo zabigezeho kubera intego zari zifite yo gukiza Abanyarwanda, ari ho twafatira urugero”.
Arongera ati “Twabonye ko Inkotanyi zemerewe kwinjiza muri iyi ngoro imbunda nkeya zirimo ebyiri gusa nini. Hiyongeraho ubwenge n’ubuhanga zitsinda urugamba, ni isomo rero ry’ingenzi mu kazi kacu ka buri munsi nk’abayobozi”.
Niringiyimana Vedaste, umwe muri iryo tsinda ryaturutse i Gishamvu, avuga ko yungutse byinshi cyane ko we Jenoside yabaye ari umwana.
Ati “Mbonye inzira ndende kandi igoranye Inkotanyi zanyuzemo ngo zikize abicwaga zinabohore igihugu. Hari ubwo tubona turya tukaryama tukajya mu kazi ntidutekereze ko hari igihe igihugu cyari mu kaga ntibishoboke, ndashimira Inkotanyi rero zahagobotse ubu akaba ari amahoro”.
Yongeraho ko ibyo bimuha imbaraga zo gukora cyane yirinda umugayo, agamije guteza imbere igihugu.
Mugenzi we Alice Uwizera, yemeza ko urwo ruzinduko bakoze rutumye yumva ko agomba gukora nk’Inkotanyi.
Ati “Uru rugendo runyongereye imbaraga zo gukora nk’Inkotanyi kuko intego yazo kwari ukurengera abaturage n’inyungu zabo nk’uko natwe ari byo dushinzwe ubu. Tubonye urugero rwiza rwo guha abaturage bityo na bo baharanire kuba intwari”.
Ingoro y’amateka y’urugamba rwo guhagarika Jenoside yafunguwe ku mugaragaro na Nyakubahwa Perezida wa Repubulika Paul Kagame ku wa 13 Gashyantare 2017, ikaba iri mu nyubako y’icyicaro cy’Inteko Ishinga Amategeko y’u Rwanda (CND icyo gihe) ku Kimihurura.
Iyo nyubako ni na yo yakiriye abasirikare 600 n’abanyapolitiki ba FPR Inkotanyi mbere gato ya Jenoside, hagamijwe kubahiriza ishyirwa mu bikorwa ry’amasezerano ya Arusha ariko ntibyakunda, kuko nyuma y’amezi ane gusa ingabo za Leta y’abatabazi zatangiye kubarasa.
Ku ya 7 Mata 1994 ni bwo izo ngabo zahawe amabwiriza yo kuva mu birindiro byazo, zigatangira kwirwanaho no kurokora abatutsi bicwaga.


text:
Ubu butumwa butanzwe bukurikiye agace ka 39 k’ikinamico ‘Umurage’ kagaragaza umukinankuru witwa ’Queen’ ufatwa ku ngufu n’umusore Kivumbi yagiye kumusura.
Mu kiganiro IGIHE yagiranye n’Umuyobozi Mukuru wa UMC, Kwizera Jean Bosco, ku bijyanye n’umusaruro ikinamico ‘Umurage’ iri gutanga nyuma y’amezi atandatu itambuka kuri radiyo umunani, yavuze ko bakurikije ko hari abahamagara bavuga ko bahindutse; hari icyizere ko igenda ifasha abantu mu myumvire.
Yagarutse ku banyeshuri bitegura gusubira ku mashuri abasaba kwirinda ibishuko kuko usanga hari abangirikira mu gihe cyo kwitegura gusubira ku ishuri kubera gushukishwa ibintu bitari ingenzi mu buzima bwabo.
Yagize ati “Twasanze abagera kuri 65% mu Rwanda babasha gukurikira ikinamico Umurage. Twizera ko n’urubyiruko rurimo kandi niyo mpamvu dukomeza kubashishikariza kwigira ku byo baba bumvisemo.”
Yongeyeho ati “Usanga nko mu itangira ry’amashuri hari abana b’abakobwa bashukishwa imibavu, abagabo cyangwa abandi bakabangiza kubera iraha. Hari abagira agakungu ngo bagiye gusezeranaho ariko kuko ababyeyi batazi aho bari bakaba bagwa mu ngeso mbi z’ubusambanyi. Ubwo butumwa tubutambutsa ngo babwigireho mu ikinamico ‘Umurage’."
Kwizera avuga ko urubyiruko ndetse n’abagiye gusubira ku mashuri hari byinshi bakwigira muri iyo kinamico cyane cyane ku byabaye ku mukinankuru ‘Queen’ wafashwe ku ngufu kubera iraha nyuma akanduriramo indwara zandurira mu mibonano mpuzabitsina ku buryo ageze mu gihe cyo kwicuza kandi amazi yararenze inkombe.
Yavuze ko iyi kinamico ifite abakinankuru benshi bagaragaza ubuzima abantu bahura nabwo umunsi ku munsi ku buryo hari urubyiruko rwawigiramo uko rwitwara mu kwirinda. Yasabye ababyeyi gukurikirana abana babo ndetse no kubaganiriza ku bibazo baba bibaza.
Nzeyimana Théodore umwe mu banditsi b’Ikinamico Umurage yavuze ko hari igice kigaragaramo usanga abana bagisha inama bagenzi babo cyangwa se icyo umwana agiye gukora aho kukibwira umubyeyi akakibwira mugenzi we kuko ababyeyi baba bataramugize inshuti ngo baganire byose.


text:
Ikigage gihumanye cyahitanye babiri naho 34 bajyanwa mu bitaro
Abantu babiri bo mu Murenge wa Bwira muri Ngororero bitabye Imana naho 34 bari kwa muganga kubera ikigage banyoye bikekwa ko cyari gihumanye.
Tariki ya 27 Werurwe 2017, nibwo bamwe mu baturage bo mu Murenge wa Bwira bagiye mu bukwe maze banywa ikigage.
Nyuma yo kuva muri ubwo bukwe abagisomyeho bose batangiye kujya kwa muganga bafashwe n’impiswi. Kuri ubu babiri muri bo bamaze kwitaba Imana.
Ababarirwa muri 34 barimo kuvurirwa ku kigo nderabuzima cya Gashubi mu Murenge wa Bwira naho batandatu bajyanywe ku bitaro bya Muhororo.
Abaturanyi b’abo barwayi bavuga ko ikigage banyoye gishobora kuba cyarahumanijwe n’umuntu utazwi, nk’uko uwitwa Nyiramariba Mariya Goreti abisobanura.
Umuyobozi w’ikigo nderabuzima cya Gashubi cyakiriye abo barwayi, Beninka Leoncie avuga ko barimo kubitaho kandi ko abarembye bajyanywe ku bitaro ku buryo bafite icyizere ko bazakira vuba.
Avuga kandi ko barimo gushakisha icyaba cyarateye ubwo burwayi.
Agira ati “Twohereje ibizamini by’icyo kigage n’umusarane ku bitaro no kuri raboratwari nkuru y’Igihugu kugira ngo tumenye impamvu nyakuri yatumye aba bantu barwariye icyarimwe kandi mu gihe gito.”
Akomeza ahamagarira abaturage kwita ku isuku y’ibiribwa n’ibinyobwa byabo kuko n’umwanda ushobora kuba intandaro y’ubwo burwayi. Abapfuye bazize icyo kigage bamaze gushyingurwa.


text:
Akorera ahantu hisanzuye usanga ibikoresho birimo ameza, intebe, ibitanda n’ibindi yatangiye gukora bitaruzura, ibice by’imbaho mu bipimo bitandukanye bitewe n’ibyo zizakoreshwa, izasagutse n’ibindi yifashisha mu kazi ke ka buri munsi.
Mu gihe kitari kirekire gishize, Mulumeoderwa yatangiye umushinga wo gukora piano yifashishije imbaho, yizeye ko mu mpera z’uyu mwaka azakabya inzozi akayishyira ahagaragara.
Uyu mushinga awufatanyije n’Umwongerezakazi, Marion Grace Woolley urebwa no gukora ibijyanye no guhuza ibice by’imbere muri piano mu gihe we ibigizwe n’imbaho abigeze kure.
Piano yahawe ikirango cya Kigali Keys, niyuzura izaba ari iya mbere ikorewe mu Rwanda n’iya mbere ku mugabane wa Afurika nyuma y’aho sosiyete y’Abadage yitwa Dietmann, yazikoreraga muri Afurika y’Epfo ifunze imiryango mu 1989.
Mulumeoderwa avuga ko urwego bagezeho rutanga icyizere ko piano yabo bazayirangiza kandi igakora neza.
Yagize ati “Tugeze ahantu tubona ko bishoboka, tugeze ku rwego rwo guhuza insinga zayo; ibikoresho hafi ya byose birahari; iby’imbaho na byo birahari, imisumari yo gufata insinga yose turayifite, ubu ikintu gisigaye ni ubwenge dushyiraho kugira ngo tuyishyire ahagaragara.”
Nubwo bimeze bityo ariko uyu mubaji avuga ko bafite imbogamizi z’uko hari ibikoresho bakenera ntibahite babibona bakajya kubishakisha mu mahanga (nko muri Kenya, u Budage n’u Bwongereza) ndetse bikabatwara amafaranga menshi.
Ati “Tugura akantu kamwe kamwe; kuri ubu imaze gutwara amafaranga menshi nubwo ntaramenya umubare. Hari ibikoresho Marion agura nanjye nkagura ibindi by’imbaho ariko ntiturajya hamwe ngo tubihuze turebe urwego tugezeho n’agaciro k’umushinga wose tuzakamenya turangije ni na bwo tuzamenya igiciro zizajya zigurishwaho.”
Igitekerezo cyo gukora piano cyavuye he?
Mu kiganiro IGIHE yagiranye na Marion Grace Woolley wadukanye igitekerezo cyo gukora piano, yavuze ko yagikomoye ku buzima yabayemo akigera mu Rwanda mu 2007 akabura aho akura piano yari yaramenyereye kuva mu buto bwe.
Kubona piano ‘electrique’ byarashobokaga kuri we kuko zo mu Rwanda zihaboneka ahubwo we yashakaga ikoze mu mbaho ‘stinged piano’.
Agishakisha aho yayikura, yabonye iyakorewe mu Burusiya yiswe ‘Lirika’ mu 1968 yagurishwaga n’Umunya-Misiri w’umwimukira.
Yamamazwaga ku madolari 1610 yari arenze ubushobozi bwe ariko afatirana ayo mahirwe arayigura, abitewe n’uko yari azi ko ntaho azabona nka yo mu Rwanda.
Marion yazanye iyo piano mu Rwanda mu Ukuboza 2016 ariko kubera kudakora neza, atangira kuyikora yifashishije amashusho yo kuri youTube n’ubundi bushakashatsi kuri internet.
Yagize ati “ Nakuriye ahantu haba piano nkayifata nk’igikoresho cy’ingirakamaro. Ngeze mu Rwanda natekereje kuyigura ariko nta wazicuruzaga. Nifashishije Umwimukira w’Umunyamisiri wari usubiye iwabo arayimbonera ndayizana kuko hari bimwe (keys) bitakoraga neza; nasanze mu gihe nshaka ko piano iba nzima ngomba gutangira kwiga kuyikora (kuyisana) ubwanjye.”
“Narebye amashusho kuri YouTube, nsoma ibitabo byinshi, nganira n’abantu benshi kuri internet. Ubwo nayirangizaga ikongera gukora, niyumvishije ko byaba ari ikintu gitangaje tugerageje gukora piano mu Rwanda.”
Iki gitekerezo Marion yakigejeje kuri Mulumeoderwa, biyemeza guhambura Lirika ngo barebe ibice byose biyigize bityo babashe kuyigiraho.
Uko Mulumeoderwa na Marion bahuje umugambi wo gukora piano
Mulumeoderwa umaze imyaka igera kuri 20 mu mwuga w’ububaji ngo afite ubuhanga bwo kubona ikintu cyose gikoze mu rubaho akabasha kucyigana.
Yavuze ko yageze aho Marion yari atuye bwa mbere amushyiriye ibikoresho byo mu nzu yari yaramukoreye ari nab wo yamugejejeho igitekerezo cyo gukora piano.
Ati “Namenyanye na Marion bwa mbere mukorera ibikoresho byo mu rugo. Yangejejeho igitekerezo cy’uko ashaka gukora piano turicara turaganira ngo turebe niba dushobora kuyikora kuko (ububaji) ari umwuga menyereye, si ukuwiga.”
“ Ibijyanye n’imbaho mbirebye nsanga nabikora na we yari yanyeretse ko ibijyanye no ‘guhuza intsinga’ yabikora. Twashatse ibitabo tureba uburyo piano ikorwa, nsanga ni ibintu byoroshye bitewe n’uburyo nagiye nsoma uburyo abandi bagiye babigenza, dushyiramo imbaraga cyane dutangira kuyikora.”
Guhera ubwo batangiye gucurisha icyuma gifungirwaho ibice by’imbere muri piano bituma ishobora gutanga amajwi (string frame) kuko babonaga ari cyo gikomeye kandi cy’ingenzi mu bigize piano. Icya mbere cyakozwe cyasohotse kitameze neza, hacurwa icya kabiri cyakorewe mu Mujyi wa Kigali haboneka igipima ibiro 67 bingana n’iby’icyari mu yo bigiraho.
Mulumeoderwa yakomeje abaza ‘igisanduku’ n’ama-touche ya piano (keys) n’ibindi byose bikenewe, ibindi bigenda bigurwa gahoro gahoro ku buryo yiteze ko izashyirwa ahagaragara mu imurikagurisha rya Made in Rwanda rizaba mu mpera z’uyu mwaka.
Ati “Uyu mwaka uzarangira twayirangije ni bwo tuzaba dushobora kwigisha abandi uburyo piano zikorwa. Ni ikintu kizagira akamaro muri gahunda ya Made in Rwanda kubera ko nta handi piano zikorewa.”
Iri gerageza rya piano Marion na Mulumeoderwa nirigera ku musozo, rizaba ari uburyo bwo kwereka abanyarwanda ko gukora piano bishoboka bikazaba binashoboka gutangiza ishoramari muri uru rwego.
Kugeza ubu hatangijwe ubukangurambaga bwo gushaka inkunga zo gushyigikira umushinga wo gukora piano mu Rwanda binyuze ku rubuga Indiegogo; hagamijwe gukusanya 7500$ kuva muri Werurwe 2017.


text:
Urwenya: Umuzigo Uvuga
Umuzigo Uvuga
Umugabo wari ufite umugore umuca inyuma yize amayeri yo kuzamugwa gitumo, umunsi umwe aramubeshya ati “ngiye mu butumwa nzagaruka nyuma y'icyumweru.” Agitirimuka umugore ahamagara ihabara ye ati “uze kuza mu kanya sa cyenda cya kigabo cyagiye.” Ahita ahamagara n'undi ati “uze sa kumi n'imwe cya kigabo cyagiye.” Umupfubuzi wa mbere yahasesekaye ku isaha ya sacyenda nuko ahita atangira akazi ariko ataragira aho akageza nyirurugo aba aragarutse. Ngo bamwumve ubwoba burabataha, umugore ati "jya muri uyu mufuka w'igunira umugabo ntari burabukwe" Nuko ikigabo kijyamo, umugore yegeka umufuka muri corridor maze akingurira umugabo. Umugabo kubera ko yari azi ibyabaye yicara muri salon ahateganye na corridor ku buryo abona neza wa mufuka. Haciye akanya umugabo wa kabiri aba arinjiye, ngo agere ku muryango umugore aritanguranwa amwakira bwangu at "ese wari uje kureba wa mufuka wawe basize hano" ? Umugabo ngo abyumve, agira ubwoba kuko yabonaga na nyirurugo yagarutse, ahita yumva icyo umugore ashatse kuvuga, maze yikiriza vuba ati "yego kandi mwakoze rwose kumbikira ibintu". Nuko ashyira umufuka ku mutwe aragenda, ariko ntiyari azi ikirimo, naho uwo bikoreye we akibwira ko ari amayeri umugore yahimbye yo kumukiza. Umugabo wikoreye ngo agere hepfo y'urugo ati "ntimumbonera bahu ? aho kubona ikinzanye ntashye nikoreye imizigo iremereye nk'amabuye ati Hinge nkubite iki gifuka hasi nigendere n'ubundi naruhiye ubusa". Uwari mu mufuka ngo abyumve atera hajuru ati "have nyabuneka ntunyice nanjye sinjye". Undi ngo yumve ko ari umuntu aratura vubavuba, arafungura, maze abaza umuzigo ati "wa kigabo we ko ari nk'ibyo byose wageze ute muri uyu mufuka" ? Undi ati "muvandimwe twubahane, dore icyanshyize muri uriya mufuka nicyo cyatumye nawe unyikorera !" Nuko bamenya ko bose bahuye n'ingorane zimwe, bariyunga basangira agacupa hafi aho barangije baritahira. Sijye wahera !
Shyiraho Igitekerezo!
Subscribe to: Post Comments (Atom)